title: Norman Sherman

text: Norman (Morris) Sherman (s. 25. helmikuuta 1924 Boston) on yhdysvaltalais-kanadalainen fagotisti, säveltäjä ja opettaja. Hän osallistui Olivier Messiaenin kursseille. Hän on soittanut fagottia Israelin filharmonikoissa (1953–1954), Winnipegin sinfoniaorkesterissa ja Winnipegin CBC-orkesterissa (ensifagotistina molemmissa, 1957–61), Residentie-orkesterissa (1., 1961–69), National Arts Centre Orchestrassa (1., 1969-72) ja Orchestra London Canadassa (1., 1972–4). Sherman on esittävän uransa aikana soittanut muiden muassa sellaisten kapellimestareiden kuin Pierre Boulez'n, Jean Martinonin, Karl Böhmin, Carl Schurichtin, Bruno Madernan, Carlo Maria Giulinin, Eugene Ormandyn ja Charles Munchin johdolla. Sherman on myös ollut Canadian Wind Quintetin ja Trianonin jäsenenä. Jälkimmäinen on barokkitrio, jonka muut jäsenet olivat Normanin vaimo, cembalisti Riquette Sherman ja viulisti Alanna Deptuch Vághy.


title: Norman Sherman

text: Sherman on opettanut sävellystä ja orkestrointia Queen's Universityssa. Hänen omien sävellystensä joukossa ovat "Sinfonia concertante" fagotille ja jousille (1950), "Through the Rainbow and/or Across the Valley" (1967), "Thesis for Orchestra" (1975), "Quadron" (1976), "Quintessant" (1977) ja "The Events of November 10, 1812" (1978).


title: Mauri Kurppa

text: Mauri Kurppa s. (6. huhtikuuta 1993) on suomalainen lentopalloilija, joka edustaa lentopallon Mestaruusliigassa kaudella 2015-2016 hänen synnyinkaupunkinsa Loimaan Hurrikaania. Kurppa on voittanut urallaan kahdesti Suomen mestaruuden, ensin vuonna 2013 Kokkolan Tiikereissä ja sitten vuonna 2014 Vammalan Lentopallossa. SM-pronssia hän on juhlinut kahdesti peräkkäin vuosina 2015 ja 2016.


title: Mauri Kurppa

text: 184-senttinen Kurppa on Loimaan Jankon kasvatti ja Loimaa on myös hänen synnyin- ja asuinkaupunkinsa.


title: Mauri Kurppa

text: Kurppa toimi ikäluokkansa maajoukkuekapteenina ja esiintyi kaksissa EM-kisoissa. Hän toimi alle 19-vuotiaiden maajoukkuekapteenina, joka selvitti tiensä EM-kisoihin 14 vuoden tauon jälkeen vuonna 2011. Hän suoritti Lentopalloliiton alaisessa Kuortaneen valmennuskeskuksessa lukio-opinnot ja kirjoitti ylioppilaaksi. Kausien 2009-2011 aikana Kurppa pelasi lentopallon 1-sarjassa Kuortaneen riveissä.


title: Mauri Kurppa

text: Kurppa pelasi uransa ensimmäisen pääsarjaottelun 18-vuotiaana Korson Vedon riveissä lokakuussa 2011. KoVen riveistä hän siirtyi kaudeksi 2012-2013 Kokkolan Tiikerien riveihin, jossa hän voitti SM-kultaa Tiikerien kakkospassarina. Kesällä 2013 Kurppa solmi yksivuotisen sopimuksen Vammalan Lentopallon kanssa. Antti Eskon varjossa VaLePan kakkospassarina toiminut Kurppa voitti heti toisen Suomen mestaruuden putkeen vuonna 2014, kun VaLePa kukisti Tiikerit SM-finaalisarjassa. Vuonna 2015 VaLePa sai pronssia.


title: Mauri Kurppa

text: Kaudeksi 2015-2016 Kurppa solmi sopimuksen Hurrikaani Loimaan kanssa. Joulukuussa 2015 Kurppa valittiin uransa ensimmäistä kertaa Suomen miesten A-maajoukkueryhmään. Uransa toisen SM-pronssin Kurppa voitti Hurrikaanissa kauden 2015-2016 päätteeksi. Kurppa valittiin keväällä 2016 toisen kerran urallaan miesten A-maajoukkueryhmään. Ensimmäisellä kerralla hän ei lunastanut paikkaansa Suomen lopullisessa, Berliinin olympiakarsinnoissa tammikuussa 2016 pelanneessa joukkueessa. Toisella kerralla, eli kevään 2016 valinnassa, hänet valittiin kesän Maailmanliigassa pelanneeseen maajoukkueeseen.


title: Keskustan huoltotunneli

text: Keskustan huoltotunneli (KeHu) on noin kahden kilometrin mittainen maanalainen liikenneväylä Helsingissä. Sen läntinen pää on Kampissa ja itäinen pää Kaisaniemessä, jossa väylä liittyy aikaisemmin rakennettuun Kluuvin vanhaan tunneliin.


title: Keskustan huoltotunneli

text: Huoltotunneli alittaa osan kaupungin keskustaa ja se on tarkoitettu kiinteistöjen huoltoliikenteelle, mutta sen läntisen osan kautta kulkee myös kahden maanalaisen pysäköintilaitoksen liikenne. Maanalainen huoltoväylä siirtää kiinteistöjen huoltoliikennettä maan alle, ja tekee mahdolliseksi kävelykeskustan laajentamisen. Huoltoväylä vähentää myös jakeluliikenteen aiheuttamaa ruuhkaa ydinkeskustassa.


title: Keskustan huoltotunneli

text: Vuosina 2005–2010 rakennetun uuden huoltotunnelin pituus on vajaa kaksi kilometriä ja huoltoväylän rakentamisen yhteydessä saneeratun Kluuvin vanhan tunnelin pituus on noin yksi kilometri. Hankkeen kokonaiskustannukset olivat noin 90 miljoonaa euroa. Tunnelihankkeen pääsuunnittelija oli insinööritoimisto Saanio & Riekkola Oy ja arkkitehtisuunnittelusta vastasi arkkitehtitoimisto CJN Oy. Tunnelin rakennutti Helsingin kaupunki ja sen hallinnoinnista vastaa kaupungin kokonaan omistama yhtiö Helsingin Väylä Oy.


title: Keskustan huoltotunneli

text: Tunnelin läntinen osuus Ruoholahdesta Keskuskadulle avattiin toukokuussa 2009, jolloin tunnelin varsinaisen käyttötarkoituksen mukainen tavara- ja huoltoliikenne pääsi ajamaan Stockmannin tavaratalon maanalaiselle huoltopihalle asti. Samalla avautuivat myös kaksi uutta tunnelin kautta liikennöitävää pysäköintilaitosta. Tunnelin itäinen osuus otettiin käyttöön syksyllä 2010, jolloin tunnelin uuden itäisen osan jatkeena olevan Kluuvin vanhan tunnelin peruskorjaus valmistui.


title: Keskustan huoltotunneli

text: Yleinen ajoneuvoliikenne on sallittu Ruoholahden suuaukon kautta kahteen pysäköintilaitokseen: Kampin pysäköintilaitokseen (P-City) ja Mannerheimintien alla olevaan Stockmannin pysäköintilaitokseen (Stockmann Q-Park), jonne on pääsy myös Kalevankadulta.


title: Keskustan huoltotunneli

text:
Ajotunneli on muutoin kaksiajoratainen, paitsi niin sanotun "Kluuvin ruhjeen" kohdalla on kummallekin liikennesuunnalle oma ajotunneli noin parinsadan metrin matkalla. Kohdan läpäisy vaati mittavaa kallion vahvistamista sekä ennen että jälkeen louhinnan. Lisäksi tunnelia louhittiin vain lyhyt pätkä kerrallaan. Liikennetilan leveys tunnelissa on 12,3 metriä ja ajoneuvon suurin sallittu korkeus 4 metriä. Pituutta ajoneuvolla voi olla korkeintaan 12 metriä.
Ajotunneli on normaalia katualuetta ja liikennöintiä siellä valvoo poliisi. Suurin sallittu nopeus tunnelissa on 30 km/h, nopeusrajoitusta valvotaan kameroin.


title: Antsiferovo

text: Antsiferovo () on maalaiskunta ja sen keskuskylä Novgorodin alueen Hvoinajan piirissä Venäjällä. Se sijaitsee 30 kilometriä Hvoinajasta luoteeseen. Kylässä on 900 ja kunnassa 1 200 asukasta (vuonna 2010).


title: Antsiferovo

text: Antsiferovon kunnan pinta-ala on 272 neliökilometriä. Se rajoittuu koillisessa Hvoinajan piirin Ostahnovon, idässä Pesin ja kaakossa Migološtšin kuntiin, etelässä Borovitšin piirin Kontšanskoje-Suvorovskojen kuntaan sekä lännessä Ljubytinon piirin Ljubytinon ja Neboltšin kuntiin.


title: Antsiferovo

text: Kunta sijaitsee Valdain ylängön koillisosassa. Sen alueella on paljon järviä, joista suurimmat ovat Somino, Sosnitsa ja Naloi. Hyötykaivannaisiin kuuluvat hiekka, sora, savi ja turve. Seudulla on karstijärvien rauhoitusalue. Ympäristön kokonaistila on hyvä.


title: Antsiferovo

text: Keskuskylän lisäksi kuntaan kuuluu Gornyin asutus ja Kiprijan rautatieasema sekä 17 kylää: toinen Antsiferovo, Brod, Dolbenki, Glezdovo, Gulobuiha, Gorodok, Iljitšino, Jerosiha, Jerzovka, Nazarjino, Novinka, Nožkino, Striževo, Udovištše, Vnuto, Voroniha ja Zamostje. Brodin kunta liitettiin Antsiferovoon vuonna 2010.


title: Antsiferovo

text: Kunnan läpi kulkee Ljubytinon ja Hvoinajan välinen maantie sekä Pietarin ja Moskovan välinen ohitusrata, jolla on Antsiferovo-Mologskojen ja Kiprijan asemat. Asemilla pysähtyy joukko kaukojunia sekä Hvoinajan ja Budogoštšin väliset paikallisjunat. Gornyista, Brodista ja Antsiferovosta on linja-autoyhteys Hvoinajaan. Kunnan kautta kulkee myös Jaroslavlin ja Kirišin välinen öljyjohto.


title: Antsiferovo

text: Antsiferovossa toimii puunhankintaa ja -jalostusta harjoittava yritys Adok. Maataloutta edustavat asukkaiden palstaviljelmät, joilla tuotetaan lähinnä maitoa, lihaa ja perunaa.


title: Antsiferovo

text: Keskuskylän palveluihin kuuluvat lastentarha, keskikoulu, kulttuuri- ja vapaa-ajankeskus, kirjasto, joukko kauppoja ja baari. Eräitä palveluja on myös Gornyissa ja Brodissa.


title: Antsiferovo

text: Seudulta on löydetty useita muinaisia hautapaikkoja. Rakennusmuistomerkkeihin kuuluvat Vnuton kirkko ja Udovištšen kartano. Kiprijan asemalla on toisessa maailmansodassa kaatuneiden neuvostosotilaiden hautapaikka.


title: Alan Crofoot

text: Alan Paul Crofoot (2. kesäkuuta 1929 Toronto – 5. maaliskuuta 1979 Dayton, Ohio) oli kanadalainen tenori ja näyttelijä.


title: Alan Crofoot

text: Crofoot sai ensinnäkin Toronton yliopistosta maisterinarvon psykologiassa. Oopperadebyyttinsä hän teki 1957 Canadian Opera Companyn "Tosca"-ooppreassa.. Hän jatkoi opintojaan Münchenissä Lorenz Fehenbergerin johdolla. Oopperan lisäksi Crofoot esiintyi näyttämömusikaaleissa mm. Lontoossa ja New Orleansissa sekä Mr. Bumblena musikaalin "Oliver!" Broadway-tuotannossa 1964. hän Hän oli CBC:n "Mr. Piperin" -lastenshown tähti vuosina 1963–1964.


title: Alan Crofoot

text:
Crofoot esiintyi oopperarooleissa mm. Honolulussa, Denverissä, Bostonissa ja San Franciscossa sekä festivaaleilla Stratfordissa (Ontario) ja Glyndebournessa.
Vuonna 1978 hän teki sopimuksen New Yorkin Metropolitan-oopperan kanssa. Häntä kuullaan "Man of La Manchan" ja "Orfeuksen Manalassa" levytyksillä.


title: Alan Crofoot

text: Crofoot on ollut naimisissa sopraano Dodi Proteron kanssa. Vuonna 1979 Crofoord teki itsemurhan Ohion Daytonissa 49 vuoden ikäisenä hyppäämällä hotellihuoneesta viidennestä kerroksesta.


title: Berjozovik

text: Berjozovik () on maalaiskunta ja sen keskuskylä Novgorodin alueen Okulovkan piirissä Venäjällä. Se sijaitsee Zaozerjejärven rannalla viisi kilometriä Okulovkasta länteen. Kylässä on 338 ja kunnassa 811 asukasta (vuonna 2012).


title: Berjozovik

text: Berjozovikin kunnan pinta-ala on 447,81 neliökilometriä. Se rajoittuu pohjoisessa Okulovkan piirin Borovjonkan, koillisessa Kulotinon, idässä Okulovkan ja kaakossa Turbinnojen kuntiin sekä etelässä Kresttsyn piirin Novoje Rahinon ja lännessä Rutšjin kuntiin. Pinta-alasta 83,1 % on metsää, 10,9 % maatalousmaata ja 3,9 % vesistöjä.


title: Berjozovik

text: Seutu kuuluu Valdain ylänköön. Tärkeimmät joet ovat Horinka, Peretna, Nertsa, Kolpino ja Borovna. Suurimmat järvet ovat Zaozerje, Peretno ja Zavidetšje. Suojeltuja luonnonmuistomerkkejä ovat Zaozerjen harju, Horinkajoen laakso sekä Zelenihan muurahaispesien suojelualue.


title: Berjozovik

text: Keskuskylän lisäksi kuntaan kuuluu Zaozerjen rautatieasema ja 28 kylää: toinen Berjozovik, Borok, Dorištši, Družnaja Gorka, Fedorkovo, Fedoskovo, Hiriki, Ivniki, Jurjevo, Korytnitsa, Lapustino, Ljadtšino, Maloje Zaozerje, Malyi Borok, Manuilovo, Mošnikovo, Noviki, Novoselitsy, Peretno, Podol, Snarajevo, Stari, Talyženka, Vasilkovo, Zabrodje, Zaozerje ja Zavod. Toiseksi suurin asutuskeskus on vajaan sadan asukkaan Zavod. Viidessä kylässä ei ole lainkaan vakituista asutusta.


title: Berjozovik

text: Kunnan läpi kulkee Okulovkan ja Kresttsyn välinen maantie sekä Moskovan ja Pietarin välinen päärata, jolla on Zaozerjen asema. Berjozovikista on linja-autoyhteydet Okulovkaan ja Novgorodiin.


title: Berjozovik

text: Paikallisia elinkeinoja ovat julkiset palvelut, kauppa sekä maa- ja metsätalous. Kunnassa toimii muutamia puunjalostuslaitoksia ja karjatiloja. 94 % työvoimasta työskentelee kunnan ulkopuolella.


title: Berjozovik

text: Keskuskylän palveluihin kuuluvat lastentarha, kulttuuritalo, kirjasto, lääkintäsema, posti ja pari kauppaa. Eräitä palveluja on myös Zavodissa ja muissa kylissä.


title: Berjozovik

text: Seudulta on löydetty useita muinaisia asuin- ja hautapaikkoja sekä uhrikiviä. Rakennusmuistomerkkeihin kuuluvat Berjozovikin, Borokin ja Peretnon kartanoalueet sekä Peretnon kirkko. Zaozerjen asemalla on toisessa maailmansodassa kaatuneiden neuvostosotilaiden hautapaikka.


title: Korkki ja Lipponen

text: Korkki ja Lipponen on vuosina 1983-84 Ere Kokkosen ohjaama ja Pertti Reposen kirjoittama televisioelokuva.


title: Korkki ja Lipponen

text: Ensiesitykset oli 1983 syyskaudella jaksosarjana 6 minuutin jaksoina Markus Similän juontamassa tv-ohjelmassa Voihan perjantai. Myöhemmin koostettiin n. tunnin mittaiseksi tv-elokuvaksi, jota esitettiin 20.8.1984 MTV1:ssä.


title: Korkki ja Lipponen

text: Elokuvan hahmot Kalle Kustaa Lipponen ja Pekka Korkki ovat kirjailija Outsiderien luomien hahmojen Kalle-Kustaa Korkki ja Pekka Lipponen pojat, jotka isät ovat nimenneet kaverinsa mukaan.


title: Tuliaiset Moskovasta

text:
Tuliaiset Moskovasta on Matti Röngän kirjoittama vuonna 2009 julkaistu dekkari, jonka kustansi Gummerus Kustannus. Kirjan pohjalta on tehty elokuva "Tappajan näköinen mies", jonka ensi-ilta oli 5. helmikuuta 2016.
Yhtä aikaa puna-armeijan erikoiskoulutuksessa Viktor Kärpän kanssa ollut Vronski sotkee Kärpän hämäriin bisneksiinsä ja pelastuakseen Kärppä tarvitsee apua niin ylikonstaapeli Teppo Korhoselta ja suojelupoliisin etsivältä Marko Varikselta. Samaan aikaan Kärpälle paljastuu, että hänen naisystävällään Marjalla on toinen mies. Kärppä toimittaa myös doping-aineita suomalaiselle hiihtäjälle.


title: Apomorfiini

text:
Apomorfiini ("5,6,6a, 7-Tetrahydro-6-metyyli-4H-dibentso(de,g) = kinoliini-10,11-dihydroalkoholi") on morfiinista johdettu ei-narkoottinen dopamiiniagonisti, joka vaikuttaa samalla tavoin kuin dopamiini. Suun kautta nautittuna se voi vaurioittaa maksaa, siksi se annostellaan tavallisimmin ihonalaisesti.
Sen kolme tärkeintä käyttöaluetta ovat:


title: Apomorfiini

text: Apomorfiinin on myös todettu auttavan syvässä koomassa olevien herättämisessä annosteltuna tipan kautta pitkän ajan kuluessa.


title: Apomorfiini

text: Apomorfiinia valmistetaan kuumentamalla morfiinia 150 °C suljetussa astiassa vahvan suolahapon kera. Tuloksena on valkeaa jauhetta, joka liukenee alkoholiin. Vesiliuoksessa seos on aluksi väritöntä, mutta voi ilman ja valon vaikutuksesta muuttua vihreäksi, tuotetta ei saa tällöin käyttää.


title: Železkovo

text: Železkovo () on maalaiskunta ja sen keskuskylä Novgorodin alueen Borovitšin piirissä Venäjällä. Se sijaitsee Valdain ylängöllä 14 kilometriä Borovitšista etelään. Kylässä on 266 ja kunnassa 2 800 asukasta (vuonna 2009).


title: Železkovo

text: Železkovon kunnan pinta-ala on 302,06 neliökilometriä. Se rajoittuu lännessä Borovitšin piirin Travkovon, pohjoisessa Borovitšin sekä idässä Joglan ja Opetšenski Posadin kuntiin ja etelässä Tverin alueeseen. Pinta-alasta 54,8 % on metsää, 36,8 % maatalousmaata, 5,2 % vesistöjä ja 2,6 % asuinaluetta.


title: Železkovo

text: Kunnan itärajalla virtaa Mstajoki. Muista joista tärkein on Mstahan laskeva Kruppa. Järvistä suurimmat ovat Piros, Saminskoje ja Lonev. Suojeltuja luonnonmuistomerkkejä ovat Bobrovskije gory, Pirosjärvi ja Kruppaan laskeva Vjun-puro. Mstajoen koskiseudulle suunnitellaan Gornaja Mstan luonnonpuistoa.


title: Železkovo

text: Keskuskylän lisäksi kuntaan kuuluu 44 kylää: Anufrijevo, Barzaniha, Bobrovik, Bolšije Novoselitsy, Buregi, Davydovo, Dymovo, Faustovo, Fjodorkovo, Gorka, Hlamovo, Jelekovo, Knjaža, Knjazevo, Kommunarka, Kruppa, Kuzovo, Ludilovo, Luka, Markovo, Mihalino, Molodjonovo, Nikirišino, Ostrov, Pavlovka, Piruss, Plavkovo, Proškovo, Pukirjovo, Retška, Rovnoje, Šadomets, Šapkino, Sidorkovo, Šipino, Skrepljova Goruška, Tšernozem, Uzmen, Vašnevo, Višma, Vystavka, Zadorje, Znamenka ja Zolotovo. Asutuskeskuksista suurin on reilun 700 asukkaan Proškovo. Plavkovon ja Retškan kunnat liitettiin Železkovoon vuonna 2010.


title: Železkovo

text: Kunnan läpi kulkee Borovitšin ja Valdain välinen maantie. Kylistä on linja-autoyhteydet Borovitšiin.


title: Železkovo

text: Seudun pääelinkeino on maatalous. Kunnassa toimii kolme maatalousyritystä. Muita työnantajia ovat julkiset palvelut.


title: Železkovo

text: Keskuskylän palveluihin kuuluvat keskikoulu, kulttuuritalo, kirjasto, lääkintäasema, posti ja pari kauppaa. Palveluja on myös Plavkovossa, Proškovossa, Retškassa ja muissa kylissä. Železkovossa toimii vanhainkoti ja Proškovossa mielisairaala.


title: Železkovo

text: Seudulta on löydetty useita muinaisia asuin- ja hautapaikkoja. Rakennusmuistomerkkeihin kuuluvat Proškovon ja Rovnojen kirkot sekä Železkovon, Pirosin, Proškovon ja Rovnojen kartanot.


title: Piži

text: Seudun kylät muodostivat 1900-luvun alussa Nekkulan volostiin kuuluneen Pižin kyläkunnan. 1920-luvulla perustettiin Aunuksen piirin kuulunut Pižin kyläneuvosto. Vuonna 1933 siinä oli yli tuhat asukasta, joista valtaosa oli karjalaisia. Alagja eli Alapää (ven. "Nižni Konets"), Bajari ("Bojarski Konets"), Kukkila ("Kukkeila"), Suurihieru ("Fenistovo"), Syjöinen ("Suježa") ja Tarala ("Tarasovo") yhdistettiin Pižiin virallisesti vuonna 1957.


title: Piži

text: Pižistä on maantieyhteys Mäkriään. Palveluihin kuuluu kauppa-auto. Kylässä on 1800-luvun loppupuolelta peräisin oleva tsasouna, joka tarinan mukaan on pystytetty Ondrusovan luostarin perustajan Adrian Ondrusovalaisen surmapaikalle. Lähistöllä sijaitsee Aunuksen rauhoitusalue.


title: Kuroko's Basketball

text: Kuroko's Basketball, tunnetaan myös nimellä Kuroko no Basuke (黒子のバスケ) Japanissa, on japanilainen mangasarja, jonka on kuvittanut ja kirjoittanut Tadatoshi Fujimaki. Sarja kertoo lukion koripallojoukkueesta, joka pyrkii kansainväliseen turnaukseen. Production I.G aloitti animeversion lähetykset 7. toukokuuta 2012, ja se päättyi 22. syyskuuta 2012.. Toisen tuotantokauden lähettäminen aloitettiin lokakuun 6. päivänä vuonna 2013.


title: Nylon Beatin diskografia

text: Tämä on Nylon Beatin diskografia. Listasijoitukset albumeissa viittaavat Suomen viralliseen albumilistaan ja singleissä lataus- ja singlelistaan.


title: Marjut Rimminen

text: Marjut Rimminen (s. 1944) on suomalainen animaatiotaiteilija, joka on työskennellyt Lontoossa vuodesta 1974.


title: Marjut Rimminen

text: Rimminen opiskeli graafista suunnittelua Helsingin Taideteollisessa oppilaitoksessa, josta valmistui 1968. Hän alkoi pian tehdä animoituja mainoselokuvia, joista Vivante-vaahtokylpyä mainostanut piirroselokuva voitti parhaan mainoksen palkinnon Zagrebin kansainvälisillä animaatiofestivaaleilla 1972. Seuraavana vuonna Rimminen kutsuttiin työhön Halas and Batchelor -animaatiostudioon Englantiin.


title: Marjut Rimminen

text: Vuodesta 1974 Rimminen on työskennellyt itsenäisesti Lontoossa ja tehnyt tv-mainoksia Suomen markkinoille ja lyhytelokuvia muun muassa Channel Four -televisiokanavalle. Yhdessä Liisa Helmisen kanssa hän teki Yleisradiolle lastenanimaatiosarjan "Urpo ja Turpo". Hänen nukkeanimaatioitaan on esitetty useilla kansainvälisillä filmifestivaaleilla, joilla hän on monesti toiminut myös tuomariston jäsenenä, kuten vuonna 2008 Hiroshiman animaatiofestivaaleilla. Vuonna 1997 Rimmisen animaatio "Many Happy Returns" voitti pääpalkinnon Fantoche-animaatiofestivaaleilla Sveitsissä ja lyhytelokuvafestivaaleilla Tampereella.


title: Marjut Rimminen

text: Marjut Rimminen toimii vierailevana opettajana National Film & Television Schoolissa, the Royal College of Artissa ja Surrey Institute of Art & Design -oppilaitoksessa. Hän on vetänyt animaatiotyöpajoja eri puolilla maailmaa.


title: Marjut Rimminen

text: Rimminen oli naimisissa brittiläisen animaattorin Dick Arnallin (1944–2007) kanssa. Marjut Rimmisen veli oli elokuvaohjaaja Sakari Rimminen.


title: Marjut Rimminen

text: Rimmisen töiden retrospektiivinäytökset pidettiin 1998 Tampereen elokuvajuhlilla ja Stuttgartin kansainvälisillä animaatiofestivaaleilla.


title: Polina Žerebtsova

text: Polina Viktorovna Žerebtsova (, s. 20. maaliskuuta 1985 Groznyi, Tšetšeenien ja inguušien ASNT, Venäjän SFNT, Neuvostoliitto) on toimittaja, runoilija ja kirjailija.


title: Polina Žerebtsova

text: Žerebtsovan päiväkirjaan perustuva kirja "Sodan sirpaleet - Tytön päiväkirja Tšetšeniasta" ("Дневник Жеребцовой Полины") julkaistiin Venäjällä vuonna 2011 ja suomeksi vuonna 2014.


title: Polina Žerebtsova

text: «Politkovskaja kuvasi sotaa toimittajana, joka oli saapunut ulkopuolelta. Polina Zherebtsova kertoi sodasta sen sisältä, pimeyden ytimestä käsin.»


title: Polina Žerebtsova

text: Der Spiegel №10 /2015


title: Polina Žerebtsova

text: Polina pitää itseään kosmopoliittina. Žerebtsovan suvussa on ukrainalaisia, juutalaisia, venäläisiä ja tsetseenejä. Žerebtsovan äiti on venäläinen, ja hänen tšetšeeni-isänsä kuoli Žerebtsovan ollessa lapsi. Žerebtsova asui Tšetšeniassa sotien aikana ja kirjoitti päiväkirjaa vuosina 1994–2004. Hän haavoittui pommituksessa. Žerebtsova pakeni Tšetšeniasta vuonna 2005, ensin Etelä-Venäjälle ja sitten Moskovaan.


title: Polina Žerebtsova

text: Toisen Tšetšenian sodan vuosia 1999–2002 käsittelevä osuus päiväkirjasta julkaistiin nimellä "Dnevnik Zěrebtsovoi Poliny" ("Дневник Жеребцовой Полины", "Polina Žerebtsovan päiväkirja") syksyllä 2011 Venäjällä. Päiväkirjan julkaisun jälkeen kirjailijaa uhattiin Venäjällä, ja hän haki miehensä kanssa Suomesta turvapaikkaa vuonna 2012. Hän ja aviomies saivat turvapaikan Suomesta vuonna 2013.


title: Polina Žerebtsova

text: Päiväkirja on käännetty muun muassa ranskaksi, liettuaksi, saksaksi, sloveniaksi ja ukrainaksi. Žerebtsovan on tarkoitus julkaista trilogia Tšetšenian sodista: seuraavat teokset käsittelevät vuosia 2003–2004 ja 1994–1999.


title: Polina Žerebtsova

text: Žerebtsova on myös toimittaja ja ihmisoikeusaktivisti. Hän puolustaa venäläistä toimittajaa Boris Stomahinia, joka on vankilassa mielipiteidensä vuoksi. Hän on kirjoittanut raportin Tšetšeniassa vuosina 1994–2004 tehdyistä sotarikoksista.


title: Polina Žerebtsova

text:
Toisen Tšetšenian sodan aikana alkoivat raakuudet. Venäjän erikoisjoukot tappoivat mielivaltaisesti siviilejä, ryöstelivät, kidnappasivat ihmisiä ja pyysivät lunnaita sukulaisilta. Žerebtsovan kotitalo raunioitui.
"– Hirvittävin hetki sattui 21.10. 1999, kun myin äitini kanssa sanomalehtiä torilla Groznyin keskustassa. Äkkiä välähti."


title: Polina Žerebtsova

text: Rauhalliselle torille iskeytyi ohjusisku Venäjälta, joka tappoi 400–500 ihmistä. Žerebtsovan jalkaan singahti 16 sirpaletta. Hänen äitinsä sai sirpaleen kehoonsa. Korvauksia haavoittuneet eivät ole saaneet, eikä Venäjän valtio ei ole koskaan myöntänyt iskua.


title: Westerlund 1-26

text: Westerlund 1-26 eli lyhyemmin W26 on punainen yli- tai hyperjättiläistähti Alttarin tähdistössä. Se on yksi oman galaksimme suurimpia ja kirkkaimpia tunnettuja tähtiä.


title: Westerlund 1-26

text: W26 kuuluu Westerlund 1 -nimiseen tähtijoukkoon, joka sijaitsee Alttarin tähdistön suunnalla noin 3 500 parsekin eli 11 400 valovuoden etäisyydellä Aurinkokunnasta. Joukkoon kuuluvien tähtien ominaisuudet tunnetaan verraten huonosti, sillä tähtijoukkoon sisältyy on runsaasti tähtienvälistä ainetta, joka aiheuttaa poikkeuksellisen voimakkaan ekstinktion.


title: Westerlund 1-26

text: Tähden spektriluokka on M2...M6 ja luminositeettiluokka Ia. Pintalämpötila on noin 3000 K ja säde vähintään 1 500 Auringon sädettä. Joko W26 itse tai sen välitön ympäristö ovat voimakkaita infrapuna- ja radiosäteilyn lähteitä. Erikoisena piirteenä tähden spektrissä on voimakasta vaihtelua titaanioksidin spektriviivojen voimakkuudessa, mikä osoittaa tähden jäähtyvän ajoittain voimakkaasti ja siten viittaa tähden olevan poissa hydrostaattisesta tasapainosta. Tätä otaksumaa tukevat myös spektrin voimakkaat vedyn, typen ja rikin emissioviivat, jotka antavat viitettä tähden pintakerrosten sinkoutumisesta suurina määrinä ympäröivään avaruuteen. Molemmat spektrin piirteet ovat poikkeuksellisia punaisille ylijättiläisille. W26:n näennäinen magnitudi K-kaistalla on +1,9 mikä ekstinktion ja bolometrisen korjauksen huomioiden vastaa bolometrista magnitudia −9,19. Tämä vastaa noin 38 000 Auringon kirkkautta ja tekee siitä yhden kirkkaimmista tunnetuista tähdistä.


title: Westerlund 1-26

text: Syksyllä 2013 Euroopan eteläisen observatorion tutkijaryhmä ilmoitti, että tähden ympäriltä on havaittu ionisoituneen vedyn pilvirakenteita, jotka ulottuvat 0,2 parsekin etäisyydelle tähdestä. Tämäkin piirre on varsin erikoinen, sillä W26 on aivan liian viileä saadakseen kaasun hehkumaan, eikä ionisaatiomekanismia tunneta.


title: Tihveri

text: Tihveri () on kylä Karjalan tasavallan Aunuksen piirin Koveran kunnassa. Se sijaitsee Tihverinjärveen laskevan Tihverinjoen varrella 30 kilometriä kunnan keskuksesta Nurmoilasta pohjoiseen. Kylässä on 24 asukasta (vuonna 2012).


title: Tihveri

text: 1900-luvun alussa kylä kuului Kotkatjärven volostin Vahjärven kyläkuntaan. 1920-luvulla perustettiin Aunuksen piirin Tihverin kyläneuvosto. Vuonna 1933 siinä oli yli tuhat asukasta, joista lähes kaikki olivat karjalaisia.


title: Tihveri

text: Kylästä on maantie Pietarin ja Murmanskin väliselle M18-valtatielle Siltsoihin (ven. "Novinka"). Palveluihin kuuluu kauppa-auto.


title: Kuksumäki

text: Kuksumäki eli Kukšumäki () on kylä Karjalan tasavallan Aunuksen piirin Koveran kunnassa Venäjällä. Se sijaitsee lähellä Kuksujärveä 22 kilometriä kunnan keskuksesta Nurmoilasta luoteeseen. Kylässä on 56 asukasta (vuonna 2012).


title: Kuksumäki

text: 1900-luvun alussa seudun kylät muodostivat Vitelen volostiin kuuluneen Kuksumäen kyläkunnan. 1930-luvulla perustettiin Aunuksen piiriin kuulunut Kuksumäen kyläneuvosto. Vuonna 1933 siinä oli yli 500 asukasta, joista lähes kaikki olivat karjalaisia. Atšula (ven. "Attšula"), Döndölä ("Dondeila"), Kanaila ("Kanoila"), Kiimuselkä ("Kiimuselga"), Ontura, Sillankylä ("Umosta"), Teppoila, Tšimoila ja Vekkoila yhdistettiin virallisesti Kuksumäen kyläksi vuonna 1957.


title: Kuksumäki

text: Kylästä on maantie Säntämään (ven. "Sjandeba"). Palveluihin kuuluu kauppa-auto. Lähistöllä on kaksi kivikautista asuinpaikkaa. Rakennusmuistomerkkeihin kuuluu kaksi 1900-luvun alussa rakennettua asuintaloa. Sillankylässä on pieni lomakylä.


title: Martti Jussila

text: Martti Aukusti Jussila (s. 23. marraskuuta 1925 Salla – 7. huhtikuuta 2012 Oulu) oli suomalainen kasvatustieteilijä. Hän oli vuosina 1977–1988 Oulun yliopiston kasvatustieteen, erityisesti didaktiikan professori. Vuonna 1999 hänet vihittiin Lapin yliopiston kunniatohtoriksi.


title: Martti Jussila

text: Jussila väitteli kasvatustieteiden tohtoriksi vuonna 1972. Hän tutki muun muassa koulusaavutuksia.


title: Alexander Ehrnrooth

text: Alexander Göran Jacob Ehrnrooth (s. 26. maaliskuuta 1974) on suomalainen liikemies ja Fiskars Oyj:n hallituksen varapuheenjohtaja. Alexander Ehrnrooth valmistui kauppatieteen maisteriksi Svenska handelshögskolanista 1998, ja hänet valittiin Fiskarsin hallitukseen vuonna 2000. Ehnroothin sijoitusyhtiö Virala Oy Ab on Fiskarsin suurin osakkeenomistaja.


title: Alexander Ehrnrooth

text: Ehrnrooth on tehnyt 2000-luvulla sijoituksia myös muihin suomalaisyrityksiin ja toiminut niiden hallituksissa.


title: Alexander Ehrnrooth

text: Vuonna 2007 Alexander Ehnrooth valittiin kartonkiyhtiö Stromsdalin hallituksen jäseneksi hänen nostettuaan omistustaan yrityksessä sijoitusyhtiönsä kautta 27 prosenttiin. Marraskuussa 2008 Stromsdal ajautui konkurssiin.


title: Alexander Ehrnrooth

text: Alexander Ehrnrooth oli konkurssiin syksyllä 2013 haetun Tiimarin pääomistaja. Tiimarin suurin yksittäinen osakkeenomistaja oli Alexanderin isän, Göran J. Ehrnroothin perheen yhteinen sijoitusyhtiö Unioca Oy 65 prosentin osuudella, minkä lisäksi Alexander omisti Tiimarista oman sijoitusyhtiönsä Belgrano Investments Oy:n kautta 4,5 prosenttia. Konkurssissa Tiimari jäi velkaa näille yhtiöille yhteensä noin 15,5 miljoonaa euroa.


title: Alexander Ehrnrooth

text: Ehrnrooth on sijoitusyhtiönsä Atine Group Oy:n kautta myös Turvatiimin suurin omistaja noin 65 %:n omistusosuudella sekä Oral Hammaslääkärien suurin omistaja noin 36 %:n omistusosuudella. Hallituksen puheenjohtajana molemmissa yrityksissä toimii Atine Group Oy:n toimitusjohtaja Benedict Wrede.


title: Alexander Ehrnrooth

text: Fiskarsin hallitusjäsenyyden lisäksi Alexander Ehrnrooth on hallituksen jäsenenä Wärtsilä Oyj:ssä sekä hallituksen puheenjohtajana omistamassaan Belgrano Investmens Oy:ssä ja Yhdysvaltain Delawareen rekisteröidyssä Aleba Corporationissa.


title: Alexander Ehrnrooth

text: Alexander Ehnroothin isä on vuorineuvos Göran J. Ehrnrooth, Fiskarsin pitkäaikainen toimitusjohtaja ja hallituksen puheenjohtaja. Hänen veljensä nimi on Albert Carl Göran.


title: Reza Vali

text: Reza Vali (s. 1952 Ghazvin) on iranilaissyntyinen säveltäjä. Hän aloitti musiikin opintonsa Teheranissa ja lähti vuonna 1972 jatkamaan niitä Wieniin. Hän sai filosofian tohtorin arvon musiikin teoriassa ja sävellyksessä Pittsburghin yliopistosta vuonna 1985. Sittemmin hän on itse opettanut Carnegie Mellon -yliopistossa. Hän on saanut palkintoja muun muassa Itävallan taide- ja tiedeministeriöltä ja kaksi Andrew W. Mellon -stipendiä. Häneltä ovat tilanneet teoksia Kronos Quartet, Boston Modern Orchestra Project, Seattle Chamber Players, Pittsburgh New Music Ensemble ja Northeastern Pennsylvania Philharmonic.


title: Reza Vali

text: Vali on tuotannossaan yhdistellyt etnistä kansanmusiikkia ja länsimaista taidemusiikkia. Hänen teoksiaan on esitetty Yhdysvalloissa, Euroopassa, Etelä-Amerikassa, Meksikossa, Hongkongissa ja Australiassa. Useat levy-yhtiöt ovat julkaisseet niiden levytyksiä. Valin sävellyksiin kuuluu muun muassa teoksia orkesterille ja jousikvartetille sekä elektronista musiikkia.


title: Punapyrstökotinga

text: Punapyrstökotinga ("Phoenicircus carnifex") on kotingojen heimoon kuuluva varpuslintu.


title: Punapyrstökotinga

text: Punapyrstökotingaa tavataan Brasiliassa, Ranskan Guianassa, Guyanassa, Surinamessa ja Venezuelassa. Sitä on kuvattu harvinaiseksi ja laikuttaisesti esiintyväksi, mutta sen kannankehitys on vakaa. Laji on luokiteltu elinvoimaiseksi.


title: Mustakaulakotinga

text: Mustakaulakotinga ("Phoenicircus nigricollis") on kotingojen heimoon kuuluva varpuslintu.


title: Mustakaulakotinga

text: Mustakaulakotingaa tavataan Brasiliassa, Kolumbiassa, Ecuadorissa, Perussa ja Venezuelassa. Lajia on kuvattu harvinaiseksi ja laikuttaisesti esiintyväksi, ja sen kannankehitys on laskeva. Sen ei kuitenkaan uskota olevan vaarassa, ja laji on luokiteltu elinvoimaiseksi.


title: Loistokotinga

text: Loistokotinga ("Cotinga amabilis") on kotingojen heimoon kuuluva varpuslintu.


title: Loistokotinga

text: Loistokotingaa tavataan Meksikossa ja Keski-Amerikassa. Sen kannaksi arvioidaan 20 000–49 999 yksilöä. Laji on luokiteltu elinvoimaiseksi.


title: Liminganlahden luontokeskus

text: Liminganlahden luontokeskus on Limingassa Liminganlahdella sijaitseva, vuonna 1998 avattu luontokeskus. Rakennuksen suunnittelijoina toimivat Maija Niemelä ja Pentti Myllymäki. Rakennuksesta löytyvät 30 hengen majoitustilat, kahvila-ravintola sekä kokous- ja näyttelytilat.


title: Liminganlahden luontokeskus

text: Alueella sijaitsee myös huhtikuussa vuonna 2012 valmistunut lintutorni, joka rakennettiin vuonna 1987 valmistuneen ja joulukuussa vuonna 2011 kaatuneen vanhan tornin paikalle. Vuosien 2011-2012 aikana luontokeskus laajennettiin luontomatkailun ja virkistyskäytön keskukseksi sekä osaksi Metsähallituksen valtakunnallista luontokeskusverkostoa.


title: Turkoosikotinga

text: Turkoosikotinga ("Cotinga ridgwayi") on kotingojen heimoon kuuluva varpuslintu.


title: Turkoosikotinga

text: Turkoosikotingaa tavataan Costa Ricassa ja Panamassa. Sen kannaksi arvioidaan 2 500–9 999 yksilöä. Laji on luokiteltu vaarantuneeksi ja sitä uhkaa elinympäristöjen tuhoutuminen.


title: Turkoosikotinga

text: Turkoosikotinga elää kosteissa metsissä ja kahviplantaaseilla. Panamassa sitä tavataan pääasiassa 1 200–1 600 metrin korkeudella merenpinnasta, mutta Costa Ricassa laji elää pääasiassa alle 900 metrin korkeudella.


title: Sinikotinga

text: Sinikotinga ("Cotinga nattererii") on kotingojen heimoon kuuluva varpuslintu.


title: Sinikotinga

text: Sinikotingaa tavataan Kolumbiassa, Ecuadorissa, Panamassa ja Venezuelassa. Lajin on kuvattu olevan melko yleinen, mutta sen kannankehitys on laskeva. Sen ei kuitenkaan uskota olevan vaarassa, ja laji on luokiteltu elinvoimaiseksi.


title: Luumukurkkukotinga

text: Luumukurkkukotinga ("Cotinga maynana") on kotingojen heimoon kuuluva varpuslintu.


title: Luumukurkkukotinga

text: Luumukurkkukotingaa tavataan Boliviassa, Brasiliassa, Kolumbiassa, Ecuadorissa ja Perussa. Lajia on kuvattu melko yleiseksi, ja se on luokiteltu elinvoimaiseksi.


title: Liikunnan Riemu

text: Seuran pääväri on turkoosi. Muut värit ovat musta ja valkoinen. Palloilujoukkueet ovat pelanneet vaihtelevasti turkooseilla/sinisillä, mustilla ja valkoisilla pelipaidoilla. Futsaljoukkueen asu on tällä kaudella turkoosi (paita)- musta (paita, shortsit ja sukat).


title: Liikunnan Riemu

text: Joukkueen logon suunnitteli ja toteutti vuonna 2011 Jaakko Ropponen. Logossa oleva rakennus kuvaa liikuntatieteellisen tiedekunnan rakennusta Jyväskylän seminaarimäellä.


title: Liikunnan Riemu

text: Seuran historia pohjautuu vuonna 2005 perustettuun jalkapallojoukkueeseen nimeltä FC Liikunta. Joukkue on moninkertainen opiskelijoiden jalkapallon Suomen mestari, minkä ansiosta se on päässyt useaan kertaan edustamaan Suomea myös opiskelijoiden EM-kilpailuissa. Riemun opiskelijoiden arvokilpailuihin osallistuvasta jalkapallojoukkueesta käytetään edelleen usein FC Liikunta -nimeä.


title: Liikunnan Riemu

text: FC Liikunnan toiminnan myötä huomattiin liikuntatieteellisen tiedekunnan opiskelijoiden keskuudessa tarvetta useamman lajin kilpa- ja harrastetoimintaa tarjoavalle yleisseuralle. Liikunnan Riemun perustamiskokous pidettiin Jyväskylässä 15.3.2011.


title: Liikunnan Riemu

text: Perustamisen jälkeen seura on kasvattanut jäsenmääräänsä ja lajivalikoimaansa. Kaudella 2016–2017 seurassa oli 280 jäsentä. Joukkueita toimii useissa lajeissa yhteensä 17.


title: Liikunnan Riemu

text: Liikunnan Riemun futsal-jaoston edustusjoukkue pelaa Futsal-Ykkösessä. Seura nousi Suomen futsalin pääsarjaan keväällä 2013 voitettuaan karsintaotteluissa liigajoukkue FC Jazzin.. Kaudella 2009–2010 joukkue pelasi vielä Keski-Suomen kolmosdivisioonassa.


title: Purppurakotinga

text: Purppurakotinga ("Cotinga cotinga") on kotingojen heimoon kuuluva varpuslintu.


title: Purppurakotinga

text: Purppurakotingaa tavataan Brasiliassa, Kolumbiassa, Ranskan Guianassa, Perussa, Surinamessa ja Venezuelassa. Lajia on kuvattu harvinaiseksi, ja sen kannankehitys on laskeva. Sen ei kuitenkaan uskota olevan vaarassa, ja se on luokiteltu elinvoimaiseksi.


title: Ylöjärven Ilves

text: Ylöjärven Ilves ry on vuonna 1990 perustettu erikoisurheiluseura. Aikojen saatossa seuran lajivalikoimaan ovat kuuluneet jalkapallo, jääkiekko, ringette, salibandy sekä futsal. Seuran jääkiekko ja ringette yhdistettiin Ylöjärven Tapparan kanssa uuden, vuoden 2009 toukokuussa perustetun jääpeliseuran Uplakersin alle.


title: Vyökotinga

text: Vyökotinga ("Cotinga maculata") on kotingojen heimoon kuuluva varpuslintu.


title: Vyökotinga

text: Vyökotingaa tavataan hyvin pienellä alueella Brasilian itäosissa. Sen kannaksi arvioidaan 350–1 500 yksilöä. Laji on luokiteltu erittäin uhanalaiseksi, koska sen kanta on pieni, sirpaloitunut ja vähenemässä elinympäristöjen tuhoutumisen takia.


title: Sambian maantiede

text:
Sambian maantiedettä määrittelee sen sijainti Afrikan eteläosan sisämaan ylängöllä. Lähes koko maa kuuluu sille nimen antaneen Sambesin valuma-alueeseen.
Sambian korkein kohta on 2 300-metrinen Mafinga-kukkuloiden osa. Matalin kohta on Sambesijoessa 329 metriä merenpinnasta.


title: Sambian maantiede

text: Sambian kallioperä on monimuotoinen, sillä sen alueelle ulottuu kallioperän rakenteita neljästä eri suunnasta. Sieltä on jo kaivostoimintaa, ja on oletettavissa että tutkimuksissa löytyy lisää vielä hyödyntämättömiä malmi- ja mineraalivaroja: kultaa, kuparia, sinkkiä, lyijyä ja muita metalleja, timantteja ja safiireita.


title: Sambian maantiede

text: Sambian ylänköalueen vallitseva kasvityyppi on miombo-savanni. Sen puukerrosta hallitsevat leimupuut ja "Julbernardia"-suvun pienet puut, joiden alla kasvaa tuuhea heinikko. Kuivalla kaudella esiintyy ruohikkopaloja, mutta puiden karhea kaarna on sopeutunut toistuviin paloihin. Kuumissa kuivissa laaksoissa kasvaa "mopane"-metsää, jonka puulajeista mopanepuu on yleisin mutta baobab näkyvin. Yli kymmenesosa maan metsistä on suojeltu kansallispuistoina tai luonnonsuojelualueina.


title: Sambian maantiede

text:
Sambesin yläjuoksulla, Bangweulun ja Lukangan alueilla ja Kafuen tasangolla tulvavesi peittää maata osan vuotta, ja kasvillisuus on avointa ruohikkoa, niittyä tai suota.
Sambiassa on 14 suurehkoa kansallispuistoa tai suojelualuetta, ja joukko pienempiä. Kafuen kansallispuisto lähellä Lusakaa on Sambian vanhimpia (perustettu vuonna 1950) ja maailman suurimpia – yli 22 400 neliökilometriä. Siellä on monia erilaisia antilooppeja, ja leijonia, leopardeja ja gepardeja. South Luangwan kansallispuisto Luangwa-joen varrella virtahepoineen, kirahveineen ja seeproineen on Sambian kuuluisimpia.


title: Sambian maantiede

text: Nisäkkäitä elää varsinkin tulvaniityillä, kuten Luangan ja Kafuen laaksoissa. Salametsästys on verottanut rankasti sarvikuonojen ja elefanttien kantaa. Sambian kansallislintu kiljumerikotka elää avoimilla vesialueilla.


title: Sambian maantiede

text: Victorian putoukset Zimbabwen rajalla on Sambian ainoa kohde Unescon maailmanperintöluettelossa.


title: Sambian maantiede

text: Vaikka Sambia sijaitsee tropiikissa, sen korkeus tekee ilmastosta ihmiselle miellyttävän. Pasaatien kohtaamisvyöhyke kulkee maan yli auringon zeniittiasemaa seuraten ja aiheuttaa selvän sadekauden ja kuivan kauden vaihtelun. Sateita saadaan eniten lokakuun ja helmikuun välisenä aikana. Korkeimmilla ylänköalueilla kilometrin yläpuolella on kuivalla kaudella toisinaan öisin jopa pakkasta.


title: Wallander: Tuhopolttaja

text: Tuhopolttaja on Wallander-elokuvasarjan 31. ja toiseksi viimeinen elokuva.


title: Wallander: Tuhopolttaja

text: Moviezinen arvostelijan mielestä se on hyvin tavanomainen jakso itseään toistavassa sarjassa, mutta Kurtin paheneva sairaus tekee siitä mielenkiintoisemman Krister Henrikssonin onnistuneen näyttelijätyön myötä.


title: Muzeul Satului

text: Muzeul Satului on Bukarestissa Herăstrăun järven rannalla, Herăstrăun puistossa sijaitseva ulkoilmamuseo. Se on yksi Euroopan vanhimmista ulkoilmamuseoista. Siellä on yli kolmesataa historiallista puurakennusta asunnoista kirkkoihin, ja se esittelee Romanian historiallista maalaiselämää.


title: Juntolankosken voimalaitos

text: Juntolankoski (vesivoimalana myös Juntola) on Lounais-Suomen Sähkö Oy:n rakentama ja vuodesta 2012 Koskienergia Oy:n omistama vesivoimala, sekä samanniminen koski Paimionjoessa Paimiossa. Voimala valmistui 1919. Sen putous on 13,6 metriä, teho 1,6 MW ja energia 3,9 GWh/a.


title: Juntolankosken voimalaitos

text: Välittömästi Juntolan padon alapuolelta alkaa Paimionjokilaakson 156 hehtaarin laajuinen Natura 2000 -alue. Paimionjokilaakson valtakunnallisesti arvokas maisema-alue on laajempi ja koko Juntolankoski kuuluu siihen.


title: Jordan Seabrook

text: Jordan Akil Seabrook (s. 27. kesäkuuta 1987 Indianapolis, Indiana) on yhdysvaltalainen jalkapalloilija, joka edustaa Veikkausliigassa pelaavaa Vaasan Palloseuraa. Pelipaikaltaan Seabrook on laitalinkki.


title: Jordan Seabrook

text: Ennen ammattilaisuraansa Seabrook pelasi Etelä-Floridan yliopiston joukkueessa. Suomessa hän on VPS:n lisäksi edustanut myös Valkeakosken Hakaa. Seabrookin suurin pelillinen vahvuus on hänen poikkeuksellinen nopeutensa.


title: Immersed

text: Immersed on kanadalainen death metal -yhtye, joka perustettiin vuonna 2008 Ottawassa, Kanadassa.


title: Immersed

text: Yhtye solmi levytyssopimuksen Unique Leader Recordsin kanssa huhtikuussa 2011. Yhtyeen esikoisalbumi, "In the Ire of Creation", julkaistiin saman vuoden elokuussa.


title: MariaDB

text: MariaDB on yhteisön kehittämä MySQL:ään pohjautuva relaatiotietokantajärjestelmä, joka on lisensoitu GNU GPL -lisenssillä. Sitä kehittää sama yhteisö kuin alkuperäistä MySQL:ää. Sitä myös kehitetään niin, että yhteensopivuus MySQL:än kanssa on mahdollisimman hyvä. MariaDB on saatavilla Linuxille ja Windowsille.


title: MariaDB

text: Pääkehittäjänä toimii Michael ”Monty” Widenius, MySQL:n toinen keksijä. Yhteisön täytyy jakaa tekijänoikeus Wideniuksen Monty Program AB -yhtiön kanssa. Järjestelmä on nimetty Wideniuksen nuoremman tyttären, Marian mukaan.


title: MariaDB

text: 8. toukokuuta 2017 Euroopan investointipankki kertoi myöntäneensä 25 miljoonan euron rahoituksen MariaDB:lle.


title: MariaDB

text: Alibaba Group on myöntänyt 22,9 miljoonan euron rahoituksen MariaDB:lle.


title: Annon Lee Silver

text: Annon Lee Silver (18. marraskuuta 1938 Glace Bay – 28. heinäkuuta 1971 Lontoo) oli kanadalainen sopraano. Hän valmistui Mount Allisonin yliopistosta ja The Royal Conservatory of Musicista. Hän täydensi opintojaan Maggie Teyten johdolla Lontoossa, Frederick Huslerin johdolla Sveitsissä ja Giorgio Favaretton johdolla Italiassa. Silver teki oopperadebyyttinsä Glyndebournen oopperafestivaalilla vuonna 1963 Claudio Monteverdin "L'incoronazione di Poppean" Amorin roolissa. Hän loi Miss Atalanta Lillywhiten roolin Nicholas Mawin oopperassa "The Rising of the Moon". Hän tulkitsi myös muun muassa Sophien ("Werther"), Paminan ("Taikahuilu"), Norinan ("Don Pasquale"), Gildan ("Rigoletto"), Marzellinen ("Fidelio") ja Zerlinan ("Don Giovanni") roolit.


title: Annon Lee Silver

text: Silver esiintyi Montrealin sinfoniaorkesterin kanssa. Hän lauloi Phoenixin oopperassa, Walesin kansallisoopperassa ja Frankfurtin oopperassa. Hän lauloi myös Mozartin aarioita Amadeus-kvartetin kanssa. Hän piti mestarikursseja Carl Ebertin ja Gerald Mooren kanssa. Hänen puolisonsa oli pianisti Ronald Lumsden, jonka kanssa hän myös piti monia resitaaleja.


title: Annon Lee Silver

text: John Tavener sävelsi Silverin muistoksi teoksen "Responsorium in Memoriam Annon Lee Silver" (1971).


title: Kepler-7b

text: Kepler-7b on eksoplaneetta, joka löydettiin Kepler-avaruusteleskoopilla vuonna 2010 (ensimmäisten teleskoopilla löydettyjen planeettojen joukossa). Se on jättiläisplaneetta, joka kiertää pääsarjan tähteä Kepler-7 noin Lyyran tähdistön suunnalla. Kepler-7b on myös ensimmäinen eksoplaneetta, josta on pystytty muodostamaan kartta. Kartan muodostamiseksi planeettaa kuvattiin avaruusteleskoopilla kolmen vuoden ajan, ja löydetyt selkeästi heijastavat kuviot tulkittiin pilviksi.


title: Kepler-7b

text: Planeetta kiertää emotähteään 0,062 AU:n etäisyydellä, ja sen kiertoaika on noin 5 päivää. Planeetan massa vastaa noin 0,433 Jupiterin massaa. Se on siis emotähteään lähellä oleva kuuma jupiter. Planeetan lämpötilaksi on arvioitu noin 1100−1300 K.


title: FV 432

text: FV 432 "(Trojan)" on miehistön kuljetukseen tarkoitettu brittiläinen tela-ajoneuvo eli panssarivaunu. Ajoneuvo oli tarkoitettu kuljettamaan jalkaväen sotilaita taistelualueelle. Se oli lajissaan ensimmäinen tähän käyttöön hyväksytty ajoneuvo Britanniassa Toisen maailmansodan jälkeen. Tyypin ensiesittely tapahtui vuonna 1962. Tyypin miehistönkuljetusvaunut osallistuivat useisiin sotilaallisiin operaatioihin, kuten Falklandin sotaan.


title: FV 432

text: Vaunun miehistömäärä oli 2+10. GKN Sankey valmisti vuosina 1963–1971 vaunuja noin 3 000 kappaletta. Vaunutyyppi oli ensimmäisiä, joihin sisältyi NBC-suoja joukkotuhoaseita vastaan. Alkuun vaunut suunniteltiin uintikykyisiksi, mutta helposti epäkuntoon menevä toiminto poistettiin myöhemmin. FV 432:sta tehtiin lukuisia muunnoksia eri tarkoituksiin: sitä käytettiin ambulanssina, miinanraivauksessa ja panssarintorjunnassa.


title: FV 432

text: Vaunun panssaroinnin vahvuus oli 12 mm. Normaalisti aseistuksena oli 7,62 mm konekivääri. Taistelumassa on 15 280 kg. Moottorina toimi 6-sylinterinen Rolls-Royce K60 flexi fuel -tyyppinen monipolttoainemoottori, teholtaan 240 hv (170 kW). Toimintamatka oli 483 km. Enimmäisnopeus maantiellä oli 52,2 km/h.


title: Michel Djotodia

text: Michel Djotodia (s. 1949) on poliitikko ja kapinallisjohtaja Keski-Afrikan tasavallasta. Maaliskuussa 2013 hän kaappasi vallan Séléka-joukkojen tuella. Alueelliset johtajat ovat tunnustaneet hänet siirtymäkauden johtajaksi mutta eivät suo hänelle presidentin arvoa. Djotodia on ensimmäinen muslimi kristillisenemmistöisen maansa valtionpäämiehenä. Djotodia lupasi valtaan noustessaan palauttaa maahan järjestykset ja järjestää vaalit 18 kuukauden kuluttua. Hän lupasi myös, että ei itse asetu ehdolle.


title: Michel Djotodia

text: Djotodia opiskeli taloustiedettä Neuvostoliitossa. Hän työskenteli presidentti Ange-Félix Patassén hallinnossa ennen kuin François Bozizé syrjäytti tämän.


title: Daniel Erlich

text: Daniel Erlich (s. 13. maaliskuuta 1991 Thornhill, Ontario, Kanada) on israelilais-kanadalainen jääkiekkoilija, joka pelasi viimeksi Ranskan Ligue Magnusin HC Chamonix-Morzinessa helmikuussa 2017. Hän on pelipaikaltaan vasen laitahyökkääjä.


title: Daniel Erlich

text: Erlich syntyi ja kasvoi Ontariossa, mutta hän aloitti pääsarjauransa Israelissa HC Metullan riveissä vain 13-vuotiaana kaudella 2004–2005. Erlich jatkoi pelejään Kanadassa taas kaudella 2006–2007 Toronto Marlborosin junioreissa. Kesällä 2007 hänet varasi sekä OHL-joukkue London Knights 140. pelaajana että USHL-joukkue Waterloo Black Hawks kuudentena pelaajana sarjojen omissa varaustilaisuuksissa. Erlich päätti siirtyä Knightsiin, jossa hän debytoi seuraavalla kaudella 2007–2008, joska Erlich pelasi kuitenkin vielä noin puolet OPJHL:n Toronto Jr. Canadiensissa.


title: Daniel Erlich

text: Erlichin ensimmäinen kokonainen OHL-kausi 2008–2009 toi hänelle 67 runkosarjaottelussa tehot 18+35=53. Kaudella 2009–2010 Erlich oli tehoilla 16+43=59 Knightsin neljänneksi paras pistemies. Kesken kauden 2010–2011, tammikuussa 2011 hän siirtyi Guelph Stormiin. Erlich teki kauden aikana kaikkiaan 61 runkosarjaottelussa OHL:n yhden kauden piste-ennätyksensä tehoilla 20+44=64. Kaudeksi 2011–2012 hän siirtyi Itävallan Erste Bank Eishockey Ligassa pelaavaan EC Salzburgiin, mutta Erlich ei kuitenkaan sopeutunut Salzburgiin, joten hän palasi Kanadaan ja OHL:ään marraskuussa 2011. Storm kauppasi Erlichin samalla Barrie Coltsiin. Erlich kävi OHL-uransa aikana myös kahdesti San Jose Sharksin tulokasleirillä.


title: Daniel Erlich

text: Kaudeksi 2012–2013 Erlich siirtyi University of Western Toronton yliopistojoukkueeseen. Hän oli joukkueen paras pistemies ja syöttäjä kevään 2013 pudotuspeleissä tehoilla 3+9=12. Erlich valittiin kauden päätteeksi OUA:n läntisen konferenssin tähdistökentälliseen. Kaudella 2013–2014 hän voitti taas joukkueensa sisäisen piste- ja syöttöpörssin tehoilla 10+40=50 ja valittiin OUA:n läntisen konferenssin tähdistökentälliseen. Kaudeksi 2014–2015 Erlich siirtyi vuoden mittaisella sopimuksella Ruotsi kolmanneksi korkeimmalle sarjatasolle Hockeyettanin Mariestad BoIS HC:hen. Hän siirtyi kesken kauden lokakuussa 2014 samassa sarjassa pelaavaan Östersunds IK:hon. Erlich oli joukkueen kolmanneksi paras pistemies tehoilla 12+15=27. Kaudella 2015–2016 hän oli Österundin paras pistemies ja syöttäjä tehoilla 9+30=39 ja Erlich voitti joukkueen sisäisen tehotilaston lukemalla +28.


title: Daniel Erlich

text: Erlich palasi kaudeksi 2016–2017 Pohjois-Amerikkaan ja siirtyi vuoden mittaisella sopimuksella ECHL-joukkue Fort Wayne Kometsin riveihin. Hän kuitenkin jätti joukkueen ennen kauden alkua lokakuussa 2016. Marraskuussa Erlich siirtyi Ranskan Ligue Magnusin HC Chamonix-Morzineen. Helmikuussa 2017 hänen kuitenkin ilmoitettiin lähteneen joukkueesta ensin ilmoittamatta ja sittemmin kertoneen lähteneensä henkilökohtaisista syistä.


title: Daniel Erlich

text: Erlich edusti Israelia IIB-divisioonan MM-kilpailuissa vuonna 2013. Hän voitti koko turnauksen piste- ja syöttöpörssin tehoilla 7+16=23. Israel voitti kultaa ja nousi seuraavaksi vuodeksi IIA-divisioonaan. Vuoden 2014 turnaus päättyi kuitenkin putoamiseen. Erlich oli siinä Israelin paras pistemies ja syöttäjä tehoilla 2+8=10. Hän jakoi joukkueen jumbosijasta huolimatta koko turnauksen syöttöpörssin voiton Viron Robert Rooban kanssa.


title: Daniel Erlich

text: Erlich pelasi myös alle 18-vuotiaiden III-divisioonan MM-kilpailuissa vuosina 2005 ja 2006. Hän voitti koko jälkimmäisen turnauksen piste-, maali- ja syöttöpörssin tehoilla 12+14=26. Israel voitti hopeaa ja nousi II-divisioonaan vuoden 2007 turnaukseen. Erlich oli siinä joukkueen paras pistemies ja syöttäjä tehoilla 4+5=9.


title: Sarcolytic (EP)

text: Sarcolytic on samannimisen yhtyeen EP-levy, joka julkaistiin vuonna 2005 levymerkillä Lacerated Enemy Records.


title: Lorenzo Insigne

text: Lorenzo Insigne (s. 4. kesäkuuta 1991 Napoli, Italia) on italialainen jalkapalloilija. Hän edustaa Italian pääsarjassa pelaavaa Napolia ja on pelipaikaltaan vasen laitalinkki.


title: Lorenzo Insigne

text: Insigne on kotikaupunkinsa jalkapalloseura Società Sportiva Calcio Napolin kasvatti. Hän vietti vuodet 2009–2012 lainasopimuksilla Cavesessa, Foggiassa ja Pescarassa.


title: Lorenzo Insigne

text: Insigne teki ensiesiintymisensä Italian maajoukkueessa 11. syyskuuta 2012 ystävyysottelussa Maltaa vastaan. Hän on marraskuun 2018 loppuun mennessä pelannut 30 maaottelua ja tehnyt niissä neljä maalia.


title: Thee Arcane Progeny

text: Thee Arcane Progeny on yhdysvaltalaisen death metal -yhtyeen Sarcolyticin esikoisalbumi. Se julkaistiin vuonna 2010 levymerkillä Unique Leader Records.


title: In the Ire of Creation

text: In the Ire of Creation on kanadalaisen blackened death metal -yhtyeen Immersedin esikoisalbumi. Se julkaistiin vuonna 2010 levymerkillä Unique Leader Records.


title: Deivos

text: Deivos on puolalainen brutaalin death metalin yhtye, joka perustettiin vuonna 1997 Lublinissa.


title: Deivos

text: Vuonna 2003 yhtye julkaisi EP:n "Hostile Blood", mikä johti levytyssopimukseen Empire Recordsin kanssa. Esikoisalbumi "Emanation from Below" julkaistiin marraskuussa 2006. Syksyllä 2008 yhtye aloitti toisen studioalbuminsa nauhoitukset. Seuraavana vuonna Deivos kiinnitettiin Unique Leader Recordsille, ja albumi "Gospel of Maggots" julkaistiin helmikuussa 2010. Samalla levymerkillä julkaistiin vielä vuoden 2011 albumi "Demiurge of the Void", minkä jälkeen sopimus päättyi. Lokakuussa 2013 yhtye solmi levytyssopimuksen Selfmadegod Recordsin kanssa, ja tuorein albumi "Theodicy" julkaistiin helmikuussa 2015.


title: Mitfordin sisarukset

text: Mitfordin sisarukset kuuluivat Mitfordin maalaisaateliseen perheeseen. Perheen isä eli Redesdalen 2. paroni oli David Freeman-Mitford, joka avioitui Sydney Bowlesin kanssa. Perhe oli tunnettu kuudesta kuuluisasta ja skandaalinkäryisestä tyttärestä, heidän suhteistaan, poliittisista kytköksistään ja etenkin ideologisista ristiriidoistaan. Tyttäristä neljä kirjoitti yhden tai useampia menestysteoksia. Perheenjäsenten tuttavapiiriin kuuluivat muun muassa Winston Churchill, Anthony Eden, Wallis Simpson, Adolf Hitler, Joseph Goebbels, Hermann Göring, Sir Oswald Mosley sekä kirjailijat Evelyn Waugh ja John Betjeman.Perheen isä David Freeman-Mitford (1878–1958), tyttärien kesken "Farve", oli paroni Redesdalen toinen poika, eikä hänen oletettu perivän omaisuutta tai arvonimeä. Hänellä lie ollut dysleksia, hän oli hidas lukemaan ja oppimaan ja sai käydä toisarvoista koulua. David kuitenkin oppi ranskaa hyvin ja piti kelpo puheita parlamentissa. Kun sotilasura ei ottanut alkaakseen, hänet lähetettiin Ceylonille viljelemään teetä, mikä ei ollut erityisen mieluisaa. Palattuaan hän osallistui buurisotaan ja haavoittui.


title: Mitfordin sisarukset

text: Davidin isän Bertien ystävä oli parlamentinjäsen Thomas Bowles, joka toisinaan otti tyttärensä Sydneyn mukaansa vierailulle lordi Redesdalen luo. Davidin haavoittuessa nuoret olivat jo kirjeenvaihdossa, ja alkoivat seurustella. Sydney Bowes (1880–1963) eli "Muv" ihastui Davidiin jo nuorempana, mutta astui seuraelämään Davidin Ceylonin vuosina ja seurusteli useaan otteeseen. Hänen äitinsä kuoli tytön ollessa kahdeksan ja seuraavat kuusi vuotta kuluivat isän mukana merillä. Myöhemmin hän hoiti isän Lontoon kotia ja taloutta. David ja Sydney avioituivat vuonna 1904, kymmenen vuotta ensitapaamisesta. Samana vuonna syntyi esikoinen. Puolisoita yhdisti muun muassa samanlainen huumorintaju ja molemmat pitivät kovasti luistelusta. Talous oli alkuun tiukalla, mutta helpottui, kun David sai toimistopäällikön paikan appensa perustamassa "The Lady" -lehdessä (vanhin brittiläinen naistenlehti).


title: Mitfordin sisarukset

text: Luonteeltaan Sydney oli seurallinen, joskaan aviomies ei seuraelämästä välittänyt. Sydney oli, kenties äidin varhaisen poismenon vuoksi, taloudellinen ja säästäväinen, mutta toisaalta tyttärien mielestä etäinen. Lapsuudessaan sisaret jäivät kaipaamaan äidin rakkautta ja hellyyttä. Isältään Sydney oli oppinut eräitä terveyteen ja kasvatukseen liittyviä, ajastaan poikkeavia periaatteita. Sovinnaisuuteen ei pakotettu, eikä tarvinnut syödä mitään, mistä ei pitänyt. Mutta joitakin ruokia ei myöskään saanut syödä, kuten sikaa tai äyriäisiä, valkoinen sokeri ja vehnäjauho olivat pahasta. Säännöllinen liikunta oli hyväksi ja makuuhuoneessa oli oltava aina ikkuna raollaan. Keho parantaa itsensä, ilman lääkkeitä tai lääkäriä. Tästä säännöstä hän poikkesi ainoastaan, yksi lapsista sairastui polioon. Davidin persoonaan kuuluivat raivonpuuskat tai vähintäänkin ärtyneisyys. Toisaalta tyttäret kuvasivat juuri isä perheen vitsiniekaksi. Ja kun hän sanaili puoliksi tosissaan, puoliksi leikillään esikoisensa Nancyn kanssa, ulvoi muu perhe naurusta. David pelasi ja leikki lasten kanssa, esimerkiksi “lapsijahtia”, jossa oli koira mukana. Ponin isä osti vain lastensa iloksi.


title: Mitfordin sisarukset

text: Vuonna 1915 Davidin isoveli kuoli. Seuraavana vuonna kuoli hänen isänsä. Näin Davidistä tuli odottamatta Redesdalen 2. paroni. Davidin isä oli ollut varakas ja menestynyt niin kirjailijana, parlamentissa, puutarhasuunnittelijana kuin hevosten kasvattajanakin. David ja Sydney joutuivat myymään suvun pääpaikan, Batsfordin, jota ei ollut varaa ylläpitää. Ilmeisesti Bertie-isän omaisuuden kulutti vanhan päärakennuksen purkaminen, uuden rakentaminen sekä tuhlaava vaimo. Perheen koti vaihtui Batsford Housesta Asthall Manoriin, sitten Swinbrook Houseen ja Old Mill Cottageen. Heillä oli myös Lontoossa Rutland Gaten talo, jota annettiin myös vuokralle.


title: Mitfordin sisarukset

text: Perhettä yhdisti huumori; perhetutun sanoin “"He ovat hauskoja”". Puolisot olivat keskenään onnellisia. Myöhemmin perheen sisäiset ideologiset näkemyserot heijastuivat vanhempienkin väleihin: Kun Unity “hurahti” kansallissosialismiin, myös poika Tom ja äiti Sydney olivat aatteesta vaikuttuneita. Sydneyn ja Davidin erilaiset näkemykset alkoivat hiertää suhdetta, ja he ajautuivat lopulta asumuseroon 1940-luvun lopulla. Tähän vaikutti myös se, että perhe muutti aina pienempään asuntoon – saman katon alla ei ollut enää tilaa niin poikkeaville mielipiteille. Puolisot kuitenkin kirjoittelivat toisilleen.


title: Mitfordin sisarukset

text: Perheen seitsemän lasta syntyivät vuosien 1904 ja 1920 välillä. Isä-Davidilla oli tapana olla synnytyksissä mukana. Kolme vuotta Nancy sai olla hemmoteltu esikoinen, ja ainoan lapsen aseman menettäminen kirpaisi: Nancy kiusasi mielellään kaikin tavoin nuorempia sisaruksiaan, etenkin Pamelaa. Decca kuvaili Nancyä myöhemmin sanoilla “kosminen kiusaaja”. Toisaalta Nancy näki vaivaa saadakseen muut nauramaan. Diana ja Tom syntyivät lähekkäin ja olivat “kuin kaksoset”. Nuorimmat sisarukset, "The Hons," eli Unity, Decca ja Debo viettivät paljon aikaa keskenään. Leikeissään Unity ja Decca kutsuivat toisiaan nimellä "Boud", ja he kehittivät oman kielen, "boudledidge", jota puhuivat sujuvasti. "The Hons" -nimitys perustui Deccan ja Debon salaseuraan "Society of Hens", Kanojen seura. "Hen" muuttui muotoon "hon", ja tällä nimellä sisaret kutsuivat toisiaan. Yhteisistä leikeistä huolimatta Decca muistaa olleensa paljon riidoissa nimenomaan Unityn ja Debon kanssa. Debon mielestä lapsuudessa ei ollut mitään kaunoja, vaan ne syntyivät Deccan kasvaessa ja muuttuessa kapinalliseksi. Lempinimiä käytettiin perheessä ahkerasti, ja esimerkiksi Dianaa kutsuttiin nimillä Dana, Dina, Bodley, Nardie, Cord tai Honks.


title: Mitfordin sisarukset

text: Ajalle tyypillisesti lapsista otti vastuun lastenhoitaja. Vanhemmille toivotettiin aamulla huomenta ja heitä nähtiin uudelleen vasta päivällisen jälkeen tunnin ajan paremmat vaatteet yllä. Lapsille erityisen tärkeä oli “hoitaja Blor” eli Laura Dicks. Kotona oli kouluhuone ja erinäisiä kotiopettajia. Perheen ainoan pojan Tomin opiskelu myöhemmin kodin ulkopuolella oli itsestään selvää, mutta isä vastusti tytärten opintoja muun muassa siksi, etteivät nämä saisi huonoja vaikutteita tai koska se olisi tarpeetonta. Nancyn onnistui väsytystaistelulla päästä myös oikeisiin opinahjoihin.


title: Mitfordin sisarukset

text: Kaksikymmenluvulla vanhimmat tyttäret alkoivat astua seuraelämään eivätkä aina toimineet vanhempien toivomalla tavalla tai ihastuneet vanhemmille mieluisiin miehiin tai muuten aiheuttivat vanhempien paheksuntaa. Erityisesti Diana tunnettiin kauneudestaan, ja hän liikkui seurapiireissä, seurusteli ja avioitui 1929 vauraan perheen pojan Bryan Guinnessin kanssa. Decca ja Debo avioituivat Winston Churchillin ja Harold Macmillanin sukulaispoikien kanssa. Sekä Dianan että Deborahin puolisot olivat varakkaita ja aristokraattisia.


title: Mitfordin sisarukset

text: Politiikka rikkoi perhettä. Unity kiinnostui kansallissosialismista ja oleskeli 1930-luvulla Saksassa. Vuonna 1935 hän hankkiutui aktiivisesti palvomansa Adolf Hitlerin tuttavuuteen ja tutustutti tähän myös sisaruksensa Dianan. Tom suhtautui myötämieleisesti fasismiin, mutta ei rotuajatteluun. Unity sai kesäkuussa kutsun Hesselbergin juhannusjuhlille, jossa hän sai suurta huomiota. Kun Unityn läheinen suhde Hitleriin ja tämän lähipiiriin tuli brittilehdistön tietoisuuteen, alkoi lehdistö kysellä kommentteja kauhistuneilta vanhemmilta. Vanhemmat kutsuivat Unityn kotiin. Kotona ei ilahduttu, kun Unity ammuskeli pihamaalla maaliin ja kertoi harjoittelevansa juutalaisten tappamista. Hän majoittautui sisarensa Dianan luo Lontoossa ja aiheutti pahennusta tekemällä natsitervehdyksiä kadulla. Syksyllä hän palasi Saksaan. Diana tutustui Sir Oswald Mosleyyn, kun molemmat olivat tahoillaan avioliitossa. Tämä johti avioeroon ja Dianan avioitumiseen Mosleyn, Britannian fasistisen liikkeen johtajan kanssa.


title: Mitfordin sisarukset

text: Deccasta tuli perheen kommunisti, joka karkasi ulkomaille ja avioitui salaa pikkuserkkunsa, tulisieluisen kommunistin Esmond Romillyn kanssa. Deccan tekemisiin vaikutti isosisko Nancyn kaipuu pois kotoa vanhempien määräysvallan alta ja lopulta avioituminen juuri sen vuoksi. Decca ei halunnut päätyä samaan ja keräsi rahaa "karkaamistililleen". Decca oli lukenut perusteellisesti käsiinsä saamansa teoksen "Ruskea kirja : Saksan natsiterrorin hirmuista" (toimittanut lordi Marley vuonna 1933, "The Brown Book of the Hitler Terror and the Burning of the Reichstag"; suomennos ilmestyi samana vuonna). Decca uhkui raivoa sekä kansallissosialismia että vanhempiaan kohtaan – jälkimmäisiä kohtaan, koska nämä pitivät teosta vain kommunistien propagandana. Britanniassa juutalaisten kohtelua pidettiin Saksan omana asiana, ja kommunismin pelko oli suurta. Myöhemmin Decca tuli tietoiseksi Stalinin hirmuteoista ja myönsi, ettei kommunismikaan ollut kaikessa oikeassa. Luonnollisesti Unity-sisaren toiminta natsi-aatteen ympärillä oli Deccasta vastenmielistä. Hän ei kuitenkaan koskaan kääntänyt rakkaalle sisarelle selkäänsä, ja sisarukset pysyivät jokseenkin kirjeenvaihdossa. Outoa kyllä Decca oli sen sijaan loppuelämänsä ajan huonoissa väleissä Dianan kanssa, joka oli naimisissa fasistijohtajan kanssa.


title: Mitfordin sisarukset

text: Diana ei koskaan muuttanut käsitystä, jonka hän muodosti Hitleristä ennen vuotta 1939, mikä Dianasta aina muistettiin. Diana tunsi sekä Winston Churchillin, joka oli sukulainen avioliiton kautta, että Adolf Hitlerin, ja molemmat miehet kysyivät Dianalta näkemyksiä toisesta. Diana yritti saada miehet tapaamaan, mutta Churchill ei tähän suostunut. Diana oli valokeilassa, kun hän rakastui BUF:in eli Brittiläisen fasistiunionin johtaja Sir Oswald Mosleyyn. Pikkuhiljaa BUF menetti suosiotaan, sillä britit alkoivat karsastaa fasistien väkivaltaisuutta ja univormumarsseja.


title: Mitfordin sisarukset

text: Vuonna 1935 ilmestyi Nancyn kirja "Wigs on the Green", joka parodiseen sävyyn käsitteli Britannian fasisteja ja jonka henkilöhahmojen pohjana oli käytetty Unitya, Dianaa ja Mosleyä. Diana pahastui kovasti, vaikka tiesi kirjasta ennen kuin se julkaistiin. Vaikka Nancy pelkäsi sisarten reaktiota, oli hänen julkaistava kirja saadakseen tuloja, sillä aviomies Peter Rodd ei käynyt töissä. Diana suhtautui jatkossa Nancyyn viileästi, mutta tosissaan pilkasta suuttui Oswald Mosley, joka ei neljään vuoteen antanut Nancyn tulla heidän kotiinsa Dianaa tapaamaan. Kirja rikkoi myös Nancyn ja Unityn välit. Nancy oli maltillinen sosialisti, vaikka olikin miehensä kanssa lyhyesti jopa BUF:n jäsen.


title: Mitfordin sisarukset

text: Deborahista tuli poliittisesti aktiivinen vasta 1980-luvulla, kun hänestä ja miehestään Andrew Cavendishistä tuli sosiaalidemokraattisen puolueen johtohahmoja. Pamela vaikutti olevan epäpoliittinen, mutta silti juutalaisvastainen.


title: Mitfordin sisarukset

text: Tom Mitford kieltäytyi tarttumasta aseisiin Saksaa vastaan, mutta suostui taistelemaan sodassa Japania vastaan. Hän sai surmansa vuonna 1945. Toisen maailmansodan alkaessa Sir Oswald Mosley vangittiin, ja Diana joutui olemaan kolme vuotta Hollowayn vankilassa. Unity meni täysin pois tolaltaan, kun Britannia julisti Saksalle sodan. Hän yritti surmata itsensä Englischer Gartenissa ampumalla itseään pistoolilla ohimoon. Unity jäi henkiin ja palasi erinäisten vaiheiden jälkeen kotimaahansa. Paluuta kuvattiin uutisfilmeille ja käsiteltiin lehdistössä niin vihamielisesti ja kovin sanoin, että jopa parlamentin alahuoneessa esitettiin asiasta kysymyksiä. Myöhemmin jotkin lehdet tunnustivat ylilyöntinsä. Unity kärsi aivovauriosta ja menehtyi jo vuonna 1948.


title: Mitfordin sisarukset

text: Decca ja hänen miehensä Esmond Romilly muuttivat Yhdysvaltoihin. Deccan mies osallistui sotatoimiin Kanadan ilmavoimissa ja sai surmansa, kun koneeseen tuli vika meren yllä.


title: Mitfordin sisarukset

text: Nancy Mitford (28. marraskuuta 1904 – 30. kesäkuuta 1973) avioitui Peter Roddin kanssa 1933. Liitto ei ollut onnistunut, sillä mies oli uskoton ja karttoi työntekoa; velkojat tulivat tutuiksi. Joutuessaan kantamaan vastuun avioparin taloudesta myös Nancy sortui uskottomuuteen. Pari muutti erilleen 1939, mutta he erosivat vasta 1958. Kirjailija Evelyn Waugh oli Nancyn läheinen ystävä. Nancylla oli pitkä suhde ranskalaisen poliitikon, Gaston Palewskin kanssa, ja hän myös asui Ranskassa suurimman osan aikuisuuttaan. Suhde Palewskiin ei kuitenkaan ollut yhtä kiihkeä molemmin puolin, ja Palewski avioitui toisen naisen kanssa. Nancy kirjoitti menestyneitä teoksia, joiden päähenkilöillä oli usein esikuvansa hänen lähipiirissään. Hän on tunnettu myös joidenkin historiallisten henkilöiden, kuten aurinkokuningas Ludvig XIV:n, Voltairen ja madame de Pompadourin elämäkertojen kirjoittajana. Hän julkaisi vuonna 1935 teoksen, joka teki pilaa fasismista. Tämä johti Nancyn ja Dianan välien jäähtymiseen ja välirikkoon Unityn kanssa. Nancy ja Diana lähenivät jälleen vasta 1940-luvun puolivälissä. Nancy sairastui Hodgkinin tautiin ja kuoli 1973 Versaillesissa.


title: Mitfordin sisarukset

text: Konservatiivinen ja mutkaton Pamela Mitford (25. marraskuuta 1907 – 12. huhtikuuta 1994) tunnettiin lempinimellä "Woman" eli Nainen. Kirjailija John Betjeman käytti Pamelasta nimeä Maalais-Mitford. Nelivuotiaana Pamela sairastui polioon. Tällöin äiti Sydney poikkesi periaatteistaan ja kutsui lääkäreitä lasta hoitamaan. Vasta ruotsalainen osteopaatti onnistui, hieronta ja liikunta auttoivat. Pamela oli isänsä tapaan hidas lukemaan ja oppimaan, myöhemmin hänellä diagnosoitiin dysleksia. Hän avioitui fyysikko ja miljoonaperijä Derek Jacksonin kanssa vuonna 1936. Vuonna 1948 pariskunta muutti Irlantiin pakoon Britannian kovaa lisäveroa. Irlannissa Derek alkoi kaivata tieteellistä työtä. Työskennellessään hän rakastui nuoreen naiseen ja pyysi Pamelalta avioeroa. Derek oli aviossa kaikkiaan kuusi kertaa, mutta ystävyys Pamelan kanssa säilyi. Eronsa jälkeen Pamela vietti elämänsä italialaisen hevosnaisen Giuditta Tommasin kanssa, aina Tommasin kuolemaan saakka vuonna 1993.


title: Mitfordin sisarukset

text: Thomas Mitford (2. tammikuuta 1909 – 30. maaliskuuta 1945) eli Tom (tai "Mitty" tai "Tuddemy") oli lapsista se harmiton. Perheen poikana hän itsestään selvästi pääsi opiskelemaan Etoniin. Hänellä oli suhteita sekä miesten että naisten kanssa. Hän suhtautui myönteisesti fasismiin. Toisaalta hänen mielipiteensä ilmeisesti joustivat tilanteen mukaan. Jopa Deccan mies Esmond kelpuutti Tomin, joten tarvittaessa hän meni vaikka kommunistista. Tom olikin ainoa perheenjäsen, joka ei ollut riidoissa kenenkään kanssa, eikä kukaan hänen kanssaan. Dianan avioeroa Bryan Guinnessista hän vastusti. Sisarista ehkä Unity oli hänelle kaikkein tärkein. Hän kuoli toisen maailmansodan aikana Burmassa, jonne hän joutui kieltäydyttyään taistelemasta Saksaa vastaan.


title: Mitfordin sisarukset

text: Diana Mitford (17. kesäkuuta 1910 – 11. elokuuta 2003) avioitui aristokraattisen lakimiehen ja kirjailija Bryan Guinnessin kanssa vuonna 1929. Hän sai tämän kanssa kaksi lasta, mutta jätti Guinnessin jo vuonna 1933 tavattuaan 1932 Sir Oswald Mosleyn, Brittiläisen fasistiunionin johtajan, johon rakastui. Mosley ei aikonut jättää vaimoaan, mutta tämä sairastui ja kuoli 1933. Vaimon kuoleman jälkeen Mosley aloitti suhteen vaimon nuorempaan sisareen Alexandra "Baba" Metcalfeen, mutta seurusteli samalla Dianan kanssa. Diana alkoi odottaa Mosleylle avioliiton ulkopuolista lasta, mutta teetti abortin, koska ajankohta oli huono. Vaikka Mosley oli naistenmies, he olivat rakastuneita ja halusivat avioitua, mieluiten lehdistön tietämättä.


title: Mitfordin sisarukset

text: Jessicaa ja Deborahia kiellettiin tapaamasta “synnissä elävää” Dianaa ja suhde Mosleyyn jakoi perhettä. Hän tutustui sisarensa Unityn kautta ennen toista maailmansotaa Adolf Hitleriin, josta piti ja jota ihaili, eikä ikinä perääntynyt asiassa. Diana kävi useasti Saksassa, sillä hän tavoitteli lupaa kaupalliselle radioasemalle, jonka lähetykset voisi suunnata Etelä-Englantiin ja tulot ohjata BUF:lle. Matkoillaan hän ystävystyi Magda Goebbelsin kanssa, joka tarjosi kotiaan Dianan ja Mosleyn vihkiäispaikaksi vuonna 1936. Hitler lupautui kunniavieraaksi. Hitler ja Mosley eivät koskaan ystävystyneet. Mosleyn ja Dianan avioliitto pysyi salassa kaksi vuotta. Baba Metcalfe oli yhä Mosleyn rakastajatar – hän luki avioliittouutisen lehdestä. Debo oppi tuntemaan Mosleyn ja piti tästä kovasti ja myös Pam miehensä kanssa tulivat tämän kanssa hyvin toimeen. Nancy ei koskaan pitänyt Mosleysta ja Deccan tavoin halveksui Mosleyn poliittisia mielipiteitä. Mosley esiintyi ilmiselvästi yhtenä Nancyn 1935 kirjoittaman pilkkaromaanin henkilönä, mikä kylmensi sisarten välit. Välit alkoivat parantua vasta 1940-luvun puolivälissä. Diana sai Mosleyn kanssa kaksi lasta, joista toinen oli formulapiireissä tunnettu Max Mosley. Diana pysyi aina fasismin takana, eikä kieltänyt juutalaisvihamielisyyttä.


title: Mitfordin sisarukset

text: Unity Mitford (8. elokuuta 1914 – 28. toukokuuta 1948), sisarten kesken kutsumanimeltään "Bobo" tai "Boud". Unityllä ja Deccalla oli lapsina yhteinen huone, jonka he kasvaessaan jakoivat liituviivalla kahtia. Unity koristi puolensa hakaristeillä ja Hitlerin kuvilla, Decca omansa sirpillä, vasaralla sekä Leninin kuvilla. Lasten leikki muuttui lopulta todeksi. Unity lähti sisarensa Dianan kanssa vuonna 1933 Nürnbergin puoluepäiville, jossa hän näki ihailemansa Adolf Hitlerin ensimmäistä kertaa. Silloin ihailu muuttui kiihkeäksi, pakkomielteiseksi palvonnaksi. Lopulta hän oleskeli Saksassa pyrkien Hitlerin lähelle ja ystävystyi hänen kanssaan. Se herätti valtavaa paheksuntaa ja vihaa kotimaassa, eikä edes Hitlerin lähipiiri katsonut ystävyyttä vain hyvällä. Hitlerin ja Unityn suhde ei arvioiden mukaan ollut seksuaalinen – mutta Hitler ei tiettävästi ollut aiemmin kokenut samanlaista ystävyyssuhdetta ja oli vapautunut Unityn seurassa. Kommunismia kiihkeästi kannattava sisar Decca vihasi fasismia ja oli onneton Unityn käytöksestä, mutta ei silti hylännyt sisartaan. Unity kertoi mielellään saaneensa alkunsa Swastikan kaupungissa, Kanadan Ontariossa, jossa vanhemmat olivat kaivaneet kultaa, ja käytti koko nimeään Unity Valkyrie. Unityä pidettiin kenties hieman naiivina, mutta esimerkiksi Churchill ei uskonut, että Unitylla olisi ollut mitään Britanniaa uhkaavaa tietoa vuodettavaksi Hitlerille. Unity puhui jatkuvasti Hitlerille Britannian puolesta ja uskoi, että hänen kohtalonsa oli estää maiden välinen sota. Kuultuaan Britannian julistaneen sodan Saksalle, hän järkyttyi siinä määrin, että yritti itsemurhaa. Hän jäi eloon, mutta sai aivovaurion ja kuoli 1948 aivokalvontulehdukseen.


title: Mitfordin sisarukset

text: Jessica Mitford (11. syyskuuta 1917 – 22. heinäkuuta 1996) tunnettiin nimellä Decca. Varttuessaan hän ikävystyi kotona ja hänestä tuli tyytymätön. Hän koki ettei esimerkiksi Espanjan sisällissota kiinnostanut etuoikeutettuja. Hän tutustui kommunistisiin ajatuksiin ja alkoi hylkiä yläluokkaista elämää. Hänestä tuli näin perheen “punainen lammas”. Hän kaipasi poispääsyä mielestään ahdistavasta lapsuudenkodista. Tätinsä kutsuilla vuoden 1937 alussa hän tapasi tätinsä holhokin ja pikkuserkkunsa, kiihkeän kommunistisen Esmond Romillyn, Winston Churchillin sukulaispojan, joka oli taistellut Espanjan sisällissodassa. Decca rakastui heti ja pyysi Esmondia ottamaan hänet mukaansa Espanjaan, jonne tämä oli palaamassa sotakirjeenvaihtajaksi. Esmond suostui epäröimättä. 19-vuotias Decca karkasi kotoaan väärennetyn kirjeen avulla aikeenaan avioitua Esmondin kanssa Espanjassa. Perhe oli suunniltaan ja vastusti Deccan aikeita jopa ulkoministeriön voimin “diplomaattisella kiristyksellä” ja muun muassa uhkaamalla holhouksella, eikä tapauksesta puuttunut värikkäitä käänteitä. Decca taivutteli äitiään suostumaan avioliittoon vihjaamalla perheenlisäyksestä. Lopulta pari avioitui ja muutti köyhälle alueelle Lontoon East Endiin, jossa Decca joutui kosketuksiin oikeiden työläisten kanssa.


title: Mitfordin sisarukset

text: Decca katkeroitui monelle perheenjäsenelleen, sillä hän piti itseään ja Esmondia karkausepisodin uhreina, eikä ymmärtänyt perheelle koitunutta huolta. Kun selvisi ettei Decca ollutkaan tuttujen luona Dieppessä, kuten oli teeskennellyt, ei perhe moneen päivään tiennyt missä hän on tai onko hän elossa. David-isä oli saanut kestää paljon jo Dianan ja Unityn takia, ja hänen terveytensä heikkeni Deccan karkaamisen vuoksi selvästi. Isä ja tytär eivät koskaan enää tavanneet. Myös Debolle karkaamissotkujen aika oli ikävä. Poliittisesti vastakkaiset näkemykset rikkoivat Deccan välit sisarensa Dianan kanssa lopullisesti. Kun Diana vangittiin sodan alettua ja vapautettiin kolmen vuoden kuluttua kotiarestiin, oli Decca yksi monista, jotka vastustivat vapautusta. Vaikka Unity Hitler-suhteellaan, teoillaan ja mielipiteillään olisi varmasti ansainnut Deccan vihan Dianaa paremmin, Unity pysyi silti Deccalle rakkaana. Decca sai vuonna 1937 tyttären, joka kuitenkin kuoli pian, kun Decca sairastui vauvan kanssa tuhkarokkoon. Deccan ja Esmondin taloudenpito ei ollut hääppöistä, Esmond hävisi vähiä rahoja peleissä kuvitellessaan saavansa omaisuuden. He myös käyttäytyivät holtittomasti. Jos heidät kutsuttiin jonnekin, he varastelivat kaikenlaista luokkasodan nimissä ja pitivät sitä huvittavana. Esmond ei sallinut Deccan tapaavan perhettään, hän piti heitä kaikkia natseina, Tomia lukuun ottamatta, jopa sosialistista Nancyä. Decca tapasi Unityä salaa, Esmond ei olisi ymmärtänyt heidän kiintymystään.


title: Mitfordin sisarukset

text: Vuonna 1939 hän muutti Esmondin kanssa Yhdysvaltoihin tehden satunnaisia töitä. Aviomies värväytyi Kanadan ilmavoimien palvelukseen toiseen maailmansotaan, mutta katosi 1941 palatessaan pommituslennolta. Esmondin palveluksen aikana Decca synnytti pariskunnan toisen tyttären. Decca avioitui Robert Treuhaftin kanssa vuonna 1943 ja sai tämän kanssa kaksi poikaa, joista toinen kuoli kymmenvuotiaana onnettomuudessa. Vuonna 1944 hänestä tuli USA:n kansalainen. Hän asui lähes koko aikuisuutensa USA:ssa toimien muun muassa kansalaisoikeusaktivistina ja oli jonkin aikaa kommunistisen puolueen jäsen. Jessica Treuhaft harjoitti 1960-luvulla tutkivaa journalismia. Hän kirjoitti muun muassa kirjan "The American Way of Death", joka kritisoi Yhdysvaltain hautajaisteollisuuden häikäilemätöntä toimintaa. Deccan esiintyminen televisiossa toi teokselle huomiota ja johti kuulemisiin kongressissa. Hän oli kirjailija ja kirjallisuuskriitikko. Aktivismin vastapainona toimi musiikki ja Decca julkaisi muutaman levynkin. Hän kuoli 78-vuotiaana keuhkosyöpään. J. K. Rowling mainitsee Deccan elämäkerran "Hons and Rebels" yhdeksi häneen syvän vaikutuksen tehneistä kirjoista ja David Bowie on sanonut "The American Way of Death" -teosta yhdeksi lempikirjoistaan.


title: Mitfordin sisarukset

text: Deborah Mitford (31. maaliskuuta 1920–24. syyskuuta 2014) eli Debo oli kuvauksen mukaan mutkaton kuten sisarensa Pamela, mutta sosiaalisempi. Sisarensa Deccan ja Esmondin karkaamisen vuoksi Debon debytointi jäi lähes huomiotta ja hän kärsi karkaamisen aiheuttamasta ilmapiiristä ainoana kotona vielä asuvana lapsena. Tämä yllätti Deccan, kun Debo kertoi asiasta myöhemmässä iässä. Hän avioitui Andrew Cavendishin kanssa, josta tuli Devonshiren 11. herttua isoveljen menehdyttyä. Isä siirsi Andrewin nimiin perheen sukukartanon Chatsworth Housen, jota uhkasi sekä huono kunto että karmaiseva perintövero. Andrewin isä menehtyi vain muutama kuukausi ennen kuin veron välttämiseksi säädetty viiden vuoden siirtoaika kului umpeen. Vastoinkäymisestä huolimatta he muuttivat sukukartanon yhdeksi menestyneimmistä yksityiskodeista, jotka ovat julkisesti avoinna sisäänpääsyä vastaan. Myös Deborah kirjoitti useita teoksia. Hän sai miehensä kanssa seitsemän lasta, näistä neljä kuoli. Vuonna 2007 "Daily Telegraph" haastatteli häntä. Debo kertoi tavanneensa Hitlerin teellä 1937 äitinsä ja Unityn kanssa. Unity oli ainoa, joka osasi saksaa ja hoiti keskustelun. Haastattelija John Preston kysyi Debolta, että jos pitäisi valita, kumman kanssa hän mieluummin istuisi teellä, Elvis Presleyn vai Adolf Hitlerin. Debo vastasi hämmästyneenä: “Elviksen, tietenkin. Onpa outo kysymys.”


title: Mitfordin sisarukset

text: Sisarukset ovat antaneet innoituksen lauluun ja musikaaliin. Nancy Mitfordin kirjoittama "Love in a Cold Climate" on muokattu kahdeksi tv-sarjaksi, ensimmäinen oli Thames Televisionin tuottama 1980 ja toinen BBC:n tuotantoa 2001. Jo Walton on teoksessaan "Ha’penny" käyttänyt joitain perheenjäseniä fiktiivisten henkilöidensä mallina. BBC 2:n komediasarja "Bellamy’s People" esittelee kuvitteelliset Comben sisarukset. Bellamy tapaa kaksi elossa olevaa sisarusta, joiden sanotaan tulleen tunnetuiksi 1930- ja 1940-luvuilla äärimmäisten poliittisten näkemystensä vuoksi. Sittemmin sisaret muuttivat 2000-luvulla yhteen, jakoivat kotinsa kahtia ja muuttivat omat puoliskonsa ideologioidensa alttareiksi. Lapsina sisaruksilta kiellettiin koulutus ja he elivät eristyksissä omituisessa suhteessa keksien ikioman kielen nimeltä "Languish". Komediasarjassa Psychobitches Sharon Horgan (Unity Mitford), Samantha Spiro (Jessica Mitford) ja Sophie Ellis-Bextor (Nancy Mitford) esittivät oman versionsa Mitfordin sisaruksista toisen tuotantokauden ensimmäisessä jaksossa talvella 2014.


title: Dubuquen sinfoniaorkesteri

text: Dubuquen sinfoniaorkesteri () on Dubuquessa, Iowassa toimiva yhdysvaltalainen orkesteri. Sen edeltäjät juontavat juurensa vuoteen 1903, mutta nykymuotoisena orkesteri perustettiin vuonna 1957 Dubuquen yliopiston suojelemana hankkeena. Ensimmäisenä kapellimestarina toimi Parvis Mahmoud, ja ensimmäinen konsertti pidettiin 11. joulukuuta 1957. Orkesterin alkuperäinen nimi oli University of Dubuque Symphony Orchestra, josta se muutettiin muotoon University Civic Orchestra. Nykyinen nimi päätettiin ottaa käyttöön vuonna 1963; nimenmuutos heijasti sitä, että orkesteri erotettiin kokonaan yliopiston hallinnosta.


title: Dubuquen sinfoniaorkesteri

text: Mahmoudia seurasi sinfoniaorkesterin musiikillisena johtajana ja kapellimestarina Nicholas Palmer vuonna 1986. Kaudella 1999–2000 Palmerille haettiin seuraajaa, jonka virkaan nimitettiin William Intriligator.


title: Vahjärvi

text: Vahjärvi (myös "Vahojärvi", ) on kylä Karjalan tasavallan Aunuksen piirin Kotkatjärven kunnassa Venäjällä. Se sijaitsee samannimisen järven rannalla 14 kilometriä Kotkatjärveltä luoteeseen. Kylässä on kuusi asukasta (vuonna 2012).


title: Vahjärvi

text: 1900-luvun alussa Vahjärvi lähikylineen muodosti Kotkatjärven volostiin kuuluneen kyläkunnan. 1930-luvulla perustettiin Aunuksen piiriin kuulunut Vahjärven kyläneuvosto. Vuonna 1933 siinä oli yli 1 300 asukasta, joista lähes kaikki olivat karjalaisia. Myöhemmin Vahjärvi liitettiin Kotkatjärven kyläneuvostoon.


title: Vahjärvi

text: Kylästä on maantie Kotkatjärvelle. Vahjärven rannalla sijaitsee lomakylä Lesnoje ozero.


title: Tuulos (Aunuksen piiri)

text: Tuulos () on kylä Karjalan tasavallan Aunuksen piirin Alavoisen kunnassa Venäjällä. Se sijaitsee Laatokkaan laskevan Tuuloksenjoen alajuoksulla 13 kilometriä Alavoisesta pohjoiseen. Joen suussa sijaitseva kylä on nimeltään Uusi-Tuulos ("Ustje Tuloksy"). Tuuloksessa on 32 ja Uudessa-Tuuloksessa 301 asukasta (vuonna 2012).


title: Tuulos (Aunuksen piiri)

text: 1900-luvun alussa seudun kylät muodostivat Vitelen volostiin kuuluneen Tuuloksen kyläkunnan. Teppolan kylässä oli tulliasema. 1920-luvulla perustettiin ensin Vitelen ja myöhemmin Aunuksen piiriin kuulunut Tuuloksen kyläneuvosto. Vuonna 1933 siinä oli yli 800 asukasta, joista valtaosa oli karjalaisia. Mörgöi ("Mergoila"), Rabala ("Rabola"), Timokki ("Takkula"), Tuuloksen kirkonkylä ("Pogost"), Uusi-Tuulos ("Novaja") ja Ylägjä ("Verhni Konets") yhdistettiin virallisesti Tuuloksen kyläksi vuonna 1957.


title: Tuulos (Aunuksen piiri)

text: Kylän ohi kulkee Aunuksen ja Sortavalan välinen maantie A130 sekä Lotinapellon ja Jänisjärven välinen rautatie, jolla on Uuden-Tuuloksen rautatieasema. Uudessa-Tuuloksessa on kauppa.


title: Trifluorietikkahappoanhydridi

text: Trifluorietikkahappoanhydridi (CFO) on trifluorietikkahapon anhydridi. Yhdistettä käytetään orgaanisessa synteesissä valmistettaessa muita orgaanisia yhdisteitä.


title: Trifluorietikkahappoanhydridi

text: Huoneenlämpötilassa trifluorietikkahappoanhydridi on väritön neste. Se liukenee dietyylieetteriin, mutta reagoi veden kanssa trifluorietikkahapoksi ja alkoholien kanssa estereiksi.


title: Trifluorietikkahappoanhydridi

text: Trifluorietikkahappoanhydridiä käytetään hiilihydraatti-, aminohappo- ja peptidikemiassa tuomaan molekyyleihin suojaryhmäksi trifluoriasetyyliryhmä, joka voidaan poistaa suhteellisen helposti. Lisäksi sitä voidaan käyttää valmistettaessa erittäin voimakasta hapetinta trifluoriperetikkahappoa ja katalyyttinä esteröintireaktioissa ja aromaattisten yhdisteiden asyloinnissa. Trifluorietikkahappoanhydridi on myös suositeltu kuivausaine trifluorietikkahapolle.


title: Frank Watson Dyson

text:
Sir Frank Watson Dyson (8. tammikuuta 1868 – 25. toukokuuta 1939) oli englantilainen tähtitieteilijä ja Astronomer Royal. Hänet muistetaan nykyisin parhaiten toisaalta siitä, että hänen aloitteestaan Greenwichistä alettiin lähettää tunneittain aikamerkki,
toisaalta osuudestaan Einsteinin yleisen suhteellisuusteorian todentamisessa.


title: Frank Watson Dyson

text: Dyson oli pastori Watson Dysonin poika. Hän syntyi Meashamissa lähellä Ashby-de-la-Zouchia, Leicestershireä, mutta muutti pian Yorkshireen. Siellä hän hävi Heath Grammar Schoolia Halifaxissa ja pääsi myöhemmin stipendillä Bradford Grammar Schooliin ja lopulta Cambridgen yliopiston Trinity Collegeen, jossa hän opiskeli matematiikkaa ja tähtitiedettä ja sai Second Wranglerin arvon vuonna 1889.


title: Frank Watson Dyson

text: Vuonna 1894 hän sai vanhemman assistentin toimen Greenwichin observatoriossa ja hän oli mukana laatimassa tähtiluetteloa "Carte du Ciel", joka julkaistiin vuonna 1905.


title: Frank Watson Dyson

text: Dyson oli Skotlannin Astronomer Royal vuosina 1905–1910 sekä Astronomer Royal ja samalla Greenwichin observatorion johtaja vuosina 1910–1933. Vuonna 1928 hän hankki observatorioon Shorttin synkronomikellon, tarkimman tuolloin saatavissa olevan heilurikellon. Jo sitä ennen, vuonna 1924 BBC alkoi hänen aloitteestaan lähettää kuudesta piip-merkistä muodostuvia aikamerkkejä. Hän toimi useita vuosia British Horological Instituten puheenjohtajana ja sai järjestön kultamitalin vuonna 1928.


title: Frank Watson Dyson

text: Dyson tuli tunnetuksi auringonpimennysten tutkijana. Hän tutki myös auringon kromosfäärin ja koronan spektrien tutkijana. Hän oli mukana järjestämässä vuoden 1919 auringonpimennyksen yhteydessä tutkimusretkikuntia Brasiliaan ja Principeen, ja näiden retkikuntien tekemät havainnot vahvistivat, että gravitaatio vaikuttaa valoon Einsteinin teorian mukaisella tavalla.


title: Frank Watson Dyson

text: Dyson kuoli vuonna 1939 ollessaan matkalla Australiasta Englantiin, ja hänet haudattiin mereen. Hän oli naimisissa Caroline Bisset Bestin, Palemon Bestin tyttären kanssa, ja heillä oli kaksi poikaa ja kuusi tytärtä.


title: Dyson

text: Dyson voi tarkoittaa seuraavia:


title: Samo Gostiša

text: Samo Gostiša (s. 16. syyskuuta 1972 Logatec) on slovenialainen mäkihyppääjä, joka kilpaili maailmancup-tasolla vuosina 1990–1997.


title: Samo Gostiša

text: Gostiša sijoittui Albervillen olympialaisissa 1992 normaalimäessä 12:nneksi ja joukkuekilpailussa kuudenneksi. Saman vuoden Lentomäen MM-kilpailuissa Harrachovissa hän oli kuudes. Falunin MM-kilpailuissa 1993 hän sijoittui normaalimäessä kuudenneksi ja suurmäessä 18:nneksi.


title: Samo Gostiša

text: Gostiša sijoittui maailmancupin henkilökohtaisissa kilpailuissa viisi kertaa kymmenen parhaan joukkoon, kaikki kaudella 1991–1992. Parhaimmillaan hän oli kuudes lentomäkikilpailuissa Oberstdorfissa ja Harrachovin MM-kisassa. Joukkuemäen kilpailussa hän oli Slovenian joukkueessa kolmas Planicassa maaliskuussa 1993.


title: Formula Renault 3.5 -kausi 2014

text: Formula Renault 3.5 -kausi 2014 oli Formula Renault 3.5 -sarjan kymmenes kausi. Kausi alkoi 12. huhtikuuta Italiasta ja päättyi 19. lokakuuta Espanjaan.


title: Formula Renault 3.5 -kausi 2014

text: Sarjan mestaruuden voitti espanjalainen Carlos Sainz Jr.. Toiseksi sijoittui ranskalainen Pierre Gasly ja kolmanneksi espanjalainen Roberto Merhi.


title: Formula Renault 3.5 -kausi 2014

text:
R = Sarjan tulokas kaudella 2014
Uudet kuljettajat


title: Formula Renault 3.5 -kausi 2014

text: Paluun tehneet kuljettajat


title: Formula Renault 3.5 -kausi 2014

text: Tallia vaihtaneet kuljettajat


title: Formula Renault 3.5 -kausi 2014

text: Poistuneet kuljettajat


title: Jyrgilä

text: Jyrgilä (myös "Jyrkilä", ; ) on kylä Karjalan tasavallan Aunuksen piirin Mäkriän kunnassa Venäjällä. Se sijaitsee Mäkriänjoen varrella viisi kilometriä Mäkriästä luoteeseen. Kylässä on 293 asukasta (vuonna 2012).


title: Jyrgilä

text: Seudun kylät muodostivat 1900-luvun alussa Nekkulan volostin Jyrgilän kyläkunnan. Myöhemmin ne kuuluivat Aunuksen kyläneuvostoon. Vuonna 1933 Jyrgilässä oli 113 asukasta, joista valtaosa oli karjalaisia. Kažoiniemi (ven. "Kažnavolok"), Maanoila ("Manelitsa"), Roikkoila ("Roikoila"), Ruhoila ("Rugoila"), Teppana ("Teppanitsa"), Zubakova ("Zubakovo") ja kaksi Törhilää ("Tergelitsa" 1 ja 2) yhdistettiin Jyrgilään vuonna 1957.


title: Jyrgilä

text: Kylän kautta kulkee Aunuksen ja Mäkriän välinen maantie. Palveluihin kuuluu kauppa.


title: Etelä-Suomen Liikunta ja Urheilu, ESLU

text: Etelä-Suomen Liikunta ja Urheilu, ESLU on perustettu vuonna 1993. ESLU on yksi 15:stä liikunnan aluejärjestöstä, ja sen toiminta-alueella on 29 eteläsuomalaista kuntaa. Alueella on noin 3 500 urheiluseuraa ja 150 000 vapaaehtoistoimijaa.


title: Etelä-Suomen Liikunta ja Urheilu, ESLU

text: ESLU toimii edunvalvonta-, yhteistyö-, kehitys- ja palveluorganisaationa. Päämääränä on seurojen ja muun paikallisen liikuntatoiminnan hyvinvointi. ESLU tarjoaa osaamistaan ja asiantuntemustaan paikallistoiminnan kehittämiseksi ja elinvoimaisuuden varmistamiseksi. Yhteistyötä tehdään useiden kumppaneiden kanssa yhdessä olemme enemmän -ajatuksella. Kaikissa toiminnoissa on mukana yhteisesti sovitut arvot, joiden mukaan ESLU on helposti lähestyttävä, ajassa mukana oleva, laadukas asiantuntija ja yhteistyökumppani, joka toteuttaa urheiluyhteisön eettisiä periaatteita. Yhteistyötä tehdään ESLUn jäsenjärjestöjen sekä muiden kansalaisjärjestöjen ja yhteistyökumppaneiden kanssa, joilla on samansuuntaiset tavoitteet. Vuonna 2013 ESLUn jäsenenä oli 313 järjestöä.


title: Etelä-Suomen Liikunta ja Urheilu, ESLU

text: Etelätuuli on ESLUn julkaisema verkkolehti. Etelätuuli julkaistaan 11 kertaa vuodessa.


title: Jiří Malec

text: Jiří Malec (s. 24. marraskuuta 1962 Vlastibor, Liberecin lääni, Tšekkoslovakia) on Tšekkoslovakiaa urallaan edustanut tšekkiläinen mäkihyppääjä.


title: Jiří Malec

text: Malec sai Calgaryn olympialaisissa 1988 pronssia normaalimäen kilpailussa ollen ensimmäinen V-tyyliä käyttänyt mäkihypyn arvokisamitalisti. Suurmäessä hän oli 24:s ja joukkuekilpailussa neljäs. Lahden MM-kilpailuissa 1989 hän sijoittui normaalimäessä 19:nneksi. Universiadeissa hän saavutti joukkuekilpailun kultaa ja normaalimäen hopeaa 1987 sekä suurmäen kultaa 1989.


title: Jiří Malec

text: Malec kilpaili maailmancupissa vuosina 1985–1990. Ainoan palkintosijansa hän saavutti oltuaan kolmas Meldalin suurmäen kilpailussa maaliskuussa 1988. Kymmenen parhaan joukkoon hän sijoittui kaikkiaan viisi kertaa.


title: Sammatus

text: Sammatus (myös "Piippilä", ) on kylä Karjalan tasavallan Aunuksen piirin Mäkriän kunnassa Venäjällä. Se sijaitsee Mäkriänjokeen laskevan Sammatusjoen varrella 12 kilometriä Mäkriästä maanteitse itään. Kylässä on 27 asukasta (vuonna 2012).


title: Sammatus

text: Seudun kylät muodostivat 1900-luvun alussa Nekkulan volostin Sammatuksen kyläkunnan. Myöhemmin ne kuuluivat Aunuksen piirin Kuittisen kyläneuvostoon. Vuonna 1933 Piippilässä oli 257 asukasta, jotka kaikki olivat karjalaisia. Randuhieru (ven. "Berežnaja"), Piippilä ("Pipilitsa") ja Puustanhieru ("Pustoši") yhdistettiin virallisesti Sammatuksen kyläksi vuonna 1957.


title: Sammatus

text: Sammatuksen palveluihin kuuluu kauppa-auto. Kylässä on kesän 1944 taistelujen muistomerkki ja neuvostosotilaiden hautapaikka.


title: Major League Baseball -kausi 1916

text: Major League Baseball -kausi 1916 päättyi Boston Red Soxin 4-1 voittoon Brooklyn Robinsista kauden päätteeksi pelatussa World Series -ottelusarjassa.


title: Aleksei Litvinenko

text: Aleksei Litvinenko (s. 7. maaliskuuta 1980 Öskemen) on kazakstanilainen ammattilaisuransa päättänyt jääkiekkopuolustaja. Litvinenko pelasi suurimman osan urastaan Venäjän korkeimmalla sarjatasolla Superliigassa ja sittemmin KHL:ssä.


title: Kiilto (yritys)

text: Kiilto Oy on suomalainen kemianteollisuuden tuotteita valmistava yritys, jonka kotipaikka on Lempäälä. Kiilto Oy:llä on tytäryhtiöt kahdeksassa maassa. Yrityksen tuotteita käytetään rakentamisessa, remontoinnissa ja teollisuuden liimaussovellutuksissa. Henkilöstöä Kiillossa oli vuoden 2016 lopussa noin 370, josta hieman alle puolet Suomessa ja hieman yli puolet kansainvälisissä tytäryhtiöissä.


title: Kiilto (yritys)

text: Kiillon päätoimipiste sijaitsee Lempäälässä ja aluevarastot Vantaalla, Kuopiossa ja Oulussa. Raumalla on raaka-aineiden säiliövarasto. Kansainväliset tytäryhtiöt sijaitsevat Ruotsissa, Puolassa, Virossa, Latviassa, Liettuassa, Venäjällä, Valko-Venäjällä ja Ukrainassa.


title: Kiilto (yritys)

text: Kiilto Oy kuuluu Kiilto Family -konserniin. Yhtiö ja koko konserni on koko toimintansa ajan ollut saman perheen omistuksessa. Konserniin kuuluu Kiilto Oy:n lisäksi kuusi muuta yhtiötä.


title: Kiilto (yritys)

text: Kiilto Oy:n tarina alkaa vuodesta 1919, jolloin Tampereella perustettiin Teknokemiallinen Tehdas O/Y Santalahti. Se valmisti rohdoskaupoille kosmeettisia aineita, kenkätehtaille maaleja, kiillokkeita, vahoja ja liimoja sekä huonekalukauppiaille spriilakkoja ja kiilloketta eli pulituuria. Vuonna 1922 Ville Solja osti yrityksen sen perustajilta ja ryhtyi toimitusjohtajaksi. Vuonna 1924 yhtiön nimi muutettiin Kiilto Oy:ksi. Nimi kuvaa yhtiön alkuaikojen tuotteita ja syntyi henkilöstölle järjestetyn ideakilpailun tuloksena. Vuonna 1925 Kiilto Oy hankki tontin Hatanpäältä osoitteesta Hatanpään valtatie 40, minne se rakensi uuden tehtaan. Rakennus on yhä olemassa, ja se tunnetaan yleisesti Kiillon talona.


title: Kiilto (yritys)

text: 1930-luvun lopulla Kiilto oli kenkäteollisuustarvikkeiden ykkönen. 1950-luvun tavoite oli tehdä Kiillosta monipuolinen maalitehdas. Maassa oli kuitenkin kova kilpailu, joten Kiilto joutui luopumaan maalien valmistuksesta. Vuonna 1955 liimojen osuus myynnistä oli 16 % ja liimatehtaita oli Suomessa vain muutama. 1960-luvulla tehtiin päätös keskittyä liimatuotantoon.


title: Kiilto (yritys)

text: 1970-luvulla Kiilto siirsi toimintansa Tampereelta Lempäälään Sääksjärvelle. Myyntiosastot ja tuotekehitys erikoistuivat asiakas- ja käyttöaloittain. Suomeen luotiin koko maan kattava myyntiedustajaverkosto. 1980-luvulla rakennettiin ensimmäiset omat aluevarastot ja laajeneminen vientimarkkinoille käynnistyi. Toiminnassa haettiin synergiaa, ja tuotevalikoimaa laajennettiin: mukaan tulivat sulateliimat, rakenneliimat, parkettilakat, valimohartsit ja puhdistusaineet. Lempäälän tehdasalue laajeni lähes vuosittain. Nykyisin Kiillon tehdasalue Lempäälässä kattaa 17 hehtaaria ja rakennettu kokonaispinta-ala on yhteensä 36 800 m2. Omaan tutkimustyöhön panostettiin yhä voimakkaammin ja samalla aloitettiin oma raaka-ainevalmistus, emulsiopolymerointi. Nykyään kaikki Kiillon valmistamat tuotteet tulevat omasta tuotekehityksestä, ja Lempäälän tuotannolla on Avainlippu-alkuperämerkki.


title: Kiilto (yritys)

text: Järjestelmällinen asiakaskoulutus alkoi ammattisiivoustuotteiden käyttäjille vuonna 1983. Muutamaa vuotta myöhemmin saman konseptin pohjalta käynnistettiin liimakoulu väri- ja rautakaupan myyjille, lattia- ja seinäpäällystysten ammattilaisille ja ammattiin valmistaville oppilaitoksille. Vuonna 1997 käynnistettiin uusi Kiilto Kuluttajaneuvoja -palvelu opastamaan erityisesti koti- ja pientalouskäyttäjiä. Nykyisin palvelu toimii nimellä Kiilto Tuoteneuvonta.


title: Kiilto (yritys)

text: 1990-luvulla laatu-, turvallisuus- ja ympäristöstandardit ja niiden mukaiset toimintajärjestelmät otettiin käyttöön. 2000-luvun alussa tärkeimpiä tavoitteita olivat kansainvälisten toimintojen laajentaminen, sähköisen liiketoiminnan kehittäminen ja tunnettuuden kasvattaminen. Vuonna 2008 käynnistettiin tuotannollinen valmistus myös Venäjällä, sikäläisiä markkinoita varten.


title: Kiilto (yritys)

text: Kiilto Oy:n toimiala on kemianteollisuus. Tuotevalikoimaan kuuluvat rakentamisen tuotteet kuten pohjustusaineet, tasoitteet, vedeneristeet, laastit, liimat, massat ja lakat, sekä monipuolinen valikoima liimoja eri teollisuudenalojen sovelluksiin.


title: Söldenin suurpujottelu

text: Söldenin suurpujottelu on alppihiihtokilpailu Söldenin Rettenbach-rinteellä. Miehet ja naiset avaavat maailmancupin tällä suurpujottelukilpailulla. Kilpailut lasketaan lokakuun viimeisenä viikonloppuna.


title: Söldenin suurpujottelu

text: Itävalta on menestynein maa 10 voitolla (8 toista sijaa ja 11 kolmatta sijaa). Toiseksi menestynein maa on Yhdysvallat 8 voitolla (6 toista sijaa ja 2 kolmatta sijaa). Kolmanneksi menestynein maa on Saksa 5 voitolla (3 toista sijaa ja 3 kolmatta sijaa).


title: Söldenin suurpujottelu

text: Seuraavat alppihiihtäjät ovat voittaneet Söldenin suurpujottelun:


title: Söldenin suurpujottelu

text:
4 voittoa
3 voittoa
2 voittoa


title: Söldenin suurpujottelu

text: 1 voitto


title: Suurimäki

text: Suurimäki (; ) on kylä Karjalan tasavallan Aunuksen piirin Vitelen kunnassa Venäjällä. Se sijaitsee Vitelenjoen varrella 14 kilometriä Vitelestä pohjoiseen. Kylässä on 81 asukasta (vuonna 2012).


title: Suurimäki

text: Seudun kylät muodostivat 1900-luvun alussa Vitelen volostiin kuuluneet Ylä- ja Ala-Mäen kyläkunnat. 1920-luvulla muodostettiin aluksi Vitelen ja myöhemmin Aunuksen piiriin kuulunut Suurimäen kyläneuvosto, jonka keskuspaikkana toimi Alanko. Vuonna 1933 siinä oli 1 200 asukasta, joista lähes kaikki olivat karjalaisia. Alagja eli Alanko (Nižni Konets), Annula (ven. "Annjula"), Hynny ("Hjunnju"), Kyylistö ("Kirillovo"), Rauhumäki ("Železnaja Gora"), Sirdilä ("Sirtila"), Tšoppila ja Ylägjä eli Ylänkö ("Verhni Konets") yhdistettiin virallisesti Suurimäen kyläksi vuonna 1957.


title: Suurimäki

text: Suurimäen kautta kulkee Vitelen ja Vieljärven välinen päällystämätön tie. Kylässä toimii karjatila. Siellä on toisessa maailmansodassa kaatuneiden neuvostosotilaiden muistomerkki ja hautapaikka. Lähistöllä sijaitsee keskiaikainen asuinpaikka.


title: Otto Ahlfors

text: Otto Anssi Anttoni Ahlfors (s. 29. tammikuuta 1994 Hämeenkyrö) on suomalainen pikajuoksija. Hän edustaa Ikaalisten Urheilijoita ja hänen valmentajanaan on toiminut vuodesta 2014 alkaen Petteri Jouste. Aiemmin häntä valmensi Olga Hämäläinen.


title: Otto Ahlfors

text: Kalevan kisoista Ahlfors on saavuttanut hopeaa 100 metrin juoksusta vuonna 2017 ja pronssia vuosina 2013, 2016 ja 2018. Sisäratojen SM-kilpailuista hän saavutti 60 metrin juoksussa kultaa vuonna 2017 sekä hopeaa vuosina 2015, 2016 ja 2018. Viestijuoksun SM-kilpailuissa Ahlfors on saavuttanut hopeaa 4 × 100 metrin viestijuoksusta vuonna 2013.


title: Otto Ahlfors

text:
Syyskuussa 2016 Ahlfors juoksi Tampereella Ratinan stadionilla Suomi–Ruotsi-maaottelussa sekä oman ennätyksensä 100 metrillä 10,44, että Suomen pikaviestijoukkueessa uuden Suomen ennätyksen 39,25. Hän sivusi sadan metrin ennätystään vuonna 2017 kahdesti. Hän kuului alkuerässä karsiutuneeseen Suomen pikaviestijoukkueeseen Amsterdamin EM-kilpailuissa 2016.
Lähde


title: Ada (albumi)

text: Ada on yhdysvaltalaisen funeral doom -yhtyeen Wraith of the Ropesin esikoisalbumi. Se julkaistiin vuonna 2005 levymerkillä Totalrust Music.Kappale 7 on nimetön piilokappale, jota ei mainita takakannessa.


title: Saksan 4. armeija

text: Saksan 4. armeija () oli Saksan maavoimien armeijatason yhtymä toisessa maailmansodassa.


title: Saksan 4. armeija

text: Armeija perustettiin 1. elokuuta 1939 Hannoverissa armeijaryhmä 6:n esikunnasta ().


title: Saksan 4. armeija

text: Armeija osallistui Puolan ja Ranskan valtaukseen ennen siirtoaan itärintamalle, jossa se liitettiin Keskustan armeijaryhmään. Armeija lakkautettiin 7. huhtikuuta 1945 ja sen henkilöstöä käytettiin muodostettaessa 21. armeijaa.


title: Saksan 4. armeija

text: Armeijankomentajina olivat:


title: Makedonianvuoristokoira

text: Makedonianvuoristokoira ("Македонско овчарско куче", "Makedonsko ovcharko kuche") eli karaman ("караман") on makedonialainen koirarotu. FCI ei ole tunnustanut sitä, mutta sillä on Makedonian Kennelliiton virallinen hyväksyntä.


title: Makedonianvuoristokoira

text: Makedonianvuoristokoira on kookas, tiivisrakenteinen ja tasapainoinen vuoristokoira. Sillä on tarkat aistit ja se on erittäin liikkuvainen. Sukupuolileiman tulee olla selvä: uros on rotevampi, kookkaampi ja leveäpäisempi, kun taas narttu on rakenteeltaan pienempi, pitkärunkoisempi ja sulavalinjaisempi. Uroksilla rungon pituus on 9-11 prosenttia säkäkorkeutta suurempi ja nartuilla 11-13 prosenttia säkäkorkeutta suurempi. Uroksen säkäkorkeus on noin 70 cm (alaraja 65 cm) ja nartun 64 cm (alaraja 60 cm), mutta yläkorkeutta ei ole määritetty lainkaan vaan toivotuinta on mahdollisimman kookas koira. Uros painaa noin 50 kg ja narttu noin 45 kg.


title: Makedonianvuoristokoira

text: Rotu on äärimmäisen uskollinen, rohkea ja vieraita kohtaan varautunut tyypillinen yhden ihmisen koira. Sillä on syvä, voimakas ja terävä haukku. Se on jopa valmis uhraamaan henkensä isäntänsä tai karjan puolesta, mutta se ei kuitenkaan käyttäydy aggressiivisesti ennen kuin on tarpeen.


title: Makedonianvuoristokoira

text: Makedonianvuoristokoiran historia juontaa juurensa paimentolaisheimojen vaelluksiin ja neoliittisen kauden karjankasvatukseen: sen tehtävä on ollut toimia laumanvartijana. Se on levinnyt eri puolille maata Šar- ja Pirin-vuorilta aina Kreikan Makedonian puolelle Epeirokseen ja Thessalonikiin asti. Se on esiintynyt niin antiikin runoilijoiden ja historioitsijoiden teksteissä kuin muinaisissa makedonialaisissa vaaseissa, veistoksissa, mosaiikissa, kolikoissa ja 1800-luvun kansanrunoudessakin. Sen kantarotu lienee sama kuin kreikkalaisella epeiroksenmolossilla: muinaisen molossi-heimon kookkaat, mastiffityyppiset koirat, joiden sanotaan olleen nykyisten eurooppalaisten molossikoirien kaukaisia esi-isiä. Makedonianvuoristokoira on kuitenkin niiden lähes suora jälkeläinen, ja sitä arvostettiin antiikin aikaan suuresti. Valakit ja miakit toivat sen Kreikasta nykyiselle elinseudulleen paimentamiensa lampaiden mukana. Nykyisin sen tehtävä on ollut lauman vartioinnin lisäksi suojella isäntäänsä ja tämän omaisuutta.


title: Makedonianvuoristokoira

text: Kostovski, M & V. "Macedonian shepherd dog - Karaman". The Kennel Club Macedonian Shepherd Dog Karaman.


title: 4. armeija

text: 4. armeija voi tarkoittaa seuraavia yhtymiä:


title: Amaran

text: Amaran oli ruotsalainen power metal -yhtye. Se perustettiin Tukholmassa vuonna 2000.


title: Amaran

text: Yhtyeen perustivat kitaristit Kari Kainulainen ja Ronnie Backlund. Yhtyeeseen liittyivät basisti Mikael Andersson, laulaja Johanna DePierre sekä rumpali Robin Bergh. Ensimmäinen demo julkaistiin vuonna 2001, minkä jälkeen yhtye solmi levytyssopimuksen Listenable Recordsin kanssa. Esikoisalbumi, "A World Depraved", julkaistiin toukokuussa 2002.


title: Amaran

text: Esa Orjatsalo soitti Amaranin livekokoonpanossa vuonna 2004 tuuraten Ronnie Backlundia, joka toipua käden murtumasta.


title: Amaran

text: Yhtye hajosi joulukuussa 2005 koska Johanna DePierrelle ei löydetty korvaajaa.


title: Amaran

text:
Ronnie Backlund – kitara (2000–2005)
Robin Bergh – rummut (2001–2003, 2004–2005)
Niklas "Nille" Sandin – bassokitara (2005)
Gunnar Hammar – kitara (2005)


title: Risto Hiltunen

text: Risto Hiltunen (s. 22. huhtikuuta 1945) on suomalainen pianisti, urkuri, kapellimestari ja säveltäjä. Hänet tunnetaan parhaiten TV2:n musiikkiohjelmien kapellimestarina ja pianistina. Hiltunen tuli Yleisradion palvelukseen vakituisena työntekijänä vuonna 1975.


title: Risto Hiltunen

text: Risto Hiltunen aloitti uransa ravintolamuusikkona jo 14-vuotiaana ja valmistui Sibelius-akatemian kirkkomusiikkilinjalta 1970-luvun alussa. Hiltusen yhtyeistä tunnetuin on ollut hänen johtamansa lauluyhtye Hiltuset, joka esiintyi lukuisissa television musiikkiohjelmissa 1970-luvun puolivälistä lähtien. Hiltunen on säveltänyt musiikkia lukuisiin elokuviin ja televisiosarjoihin kuten Sisko ja sen veli, Reinikainen ja Akaton mies. Myös lukuisat TV2:n televisio-ohjelmien tunnusmusiikit ovat hänen säveltämiään.


title: Risto Hiltunen

text: Hiltunen seurusteli vuosina 1994–2003 iskelmälaulaja Jaana Pölläsen kanssa.